Суд котибаси нега ишдан ҳайдалди? – mulkdor.com\nThursday 27 February 2020 /\nUSD 9526.2800EUR 9999.9999\nСуд котибаси нега ишдан ҳайдалди?\nFebruary 9 2019, 06:02 ЖиноятИнсон ҳуқуқлариМақолаларЎзбекистон\n(Ёхуд мурдани суд қилиб ҳукм чиқарган судъя қаерда)\nҲаётда ҳаммма нарса ўткинчи, амал ва бойлик келиб кетувчи нарса , ИНСОНДАН фақат яхшилик ва яхши номгина қолади. Айнан шу боисдан ҳам Инсон ҳаётда яшар экан, одатда бутун вужуди, қалби билан ўзидан яхши ном қолдиришга интилади. Бунинг учун инсон тиним билмай ўқийди, ишлайди, изланади энг муҳими турли чиғириқларидан ўтади, турмушнинг ҳар хил аччиқ сабоқларидан хулоса чиқаради. Бироқ баъзан шундай бўладики, қуруқ туҳмат сабаб ёки ҳақиқат излаб кимнингдир қаҳрига учраб мисқоллаб йиққан обрў эътиборингдан айиришга, юзингга қора чаплаб ўзингни бадном қилишга уринишларга дуч келишдан ҳеч ким суғурталанмаган экан.\nЯқинда таҳририятимизга ҳаётнинг ана шундай зарбаларига учраган бир аёл мурожаат қилди. 28 йил давомида Хоразм вилоятининг Боғот туманида суд органларида суд мажлиси котибаси ва девонхона мудири лавозимларида ишлаган, нафақага чиқишига 6 ой қолганида эса тўқима айбловлар билан ишдан бўшатилади. Ноҳақларга чидолмасдан адолатни тиклаш учун бутун бошли тизимга қарши кураша бошлаган бир пайтда республикамизнинг баобрў марказий нашрларидан бири бу аёлнинг шаънига туҳматлардан иборат каттагина мақола эълон қилади. Бу билан турли инстанцияларга юборган шикоятларини ўрганиш чоғида энди унга ушбу мақолани кўрсатиб, овозини ўчириб тилини тийиб юришга, бўлмаса бундан нафақат ўзи, балки яқинлари ҳам жабр кўришига шаъма қиладилар.\nМақолани қунт билан ўқисак, муаллиф кимнингдир буюртмаси билан фақат А. А ни қоралаш мақсадида ёзилганини англаш қийин эмас. Биринчидан мақолада А. А дан шикоят қилаётган М. А. аслида турли идораларга унинг устидан туҳматдан иборат ёзган аризалари (ариза нусхалари мавжуд) учун туҳмат қилишда айбланиб, Ҳазорасп туман суди томонидан жавобгарликка тортилган. Иккинчидан, Бу йигит отамдан қолган дея даъво қилиб, ўз туғишган акаси билан салкам 5 йилдан буён судлашаётган уй отасидан қолган эмас, аслида ноқонуний қурилма эканлигини мақола муаллифи негадир айтишни “унутади”. Отам васият қилган деган мулк эса аслида ноқонуний қурилиш эканлигига Олий Суднинг ўз ажримида баҳо берган , Лекин буни муаллифга қизиғи йўқ, негаки мақсад А.А бадном қилиш. Боз устига А. А ни қоралашга шу қадар берилиб кетадики, бунинг учун беш йил олдин бу аёл гувоҳ сифатида иштирок этган жиноят ишида уни айбдор қилиб кўрсатишни жуда жуда ҳоҳлайди. Бироқ терговчининг гумондор тариқасида ишга жалб қилиш ҳақидаги қарори бўлмасдан туриб, бировни гумондор деб топиш, суд ҳукми бўлмагунча айбдор деб ҳисоблаш ёки шаъма қилиш журналистик этика қоидаларини бузилиши эканлиги муаллифга аҳамияти йўқ. Шунинг учун у жиноят ишлари бўйича Хоразм вилоят судидаги мутасаддилари томонидан ташкиллаштирилган Р.Сапаеванинг аризаси асосида хизмат текшируви ўтказиб, А.А ни бўшатилишига сабаб бўлгани ҳақида батафсил тўхталишни истамайди. Боз устига ушбу муҳбир даслаб 2016 йилнинг августида, охирги марта 2017 йил январида келган бўлсада, мақола эса анча кейин ишдан ноҳақ бўшатилгани хусусида А.А. тинмай юқори ташкилотларга ариза ёза бошлаганидан кейин аниқроғи 2017 йил 15 июлда эълон қилиниши кишида шубҳа уйғотади.\nУшбу ҳолатга А. А. нинг ўзи шундай изоҳ беради:\n– Халқимизга азалдан аёл кишини кадрлаш, асраб авайлаш хислатлардан бири. . Шу боисдан ҳам одатда бирон Эркак киши аёл киши билан тортишиб қолса, гарча ҳақ бўлсада, аёл киши билан тортишиб юришни ўзига эп кўрмайди. Мен билан боғлиқ ҳолатда эса туманимизга жиноят ишлари билан суди раиси лавозимига Эрпўлат Бердиев келганидан кейин туманимиз судида бўлаётган адолатсизлик, бефарқлик ва турли ноҳақликлар урчиб кетаётганига чидай олмай юқори ташкилотларга оғзаки ва ёзма мурожаатлар қилганимдан кейин мен вилоят суд тизимида ички гап сўзни ташқарига чиқарганим учун Вилоят суди раиси учун ҳам исталмаган шахсга айландим қолдим. Жиноят ишлари бўйича Боғот туман суди раиси учун инсон тақдирини ҳал қиладиган суд жараёни шу қадар ўйинчоққа айланиб қолгандики, охир оқибат бу Судъя жаноблари Вафот этган одамни сўроқ қилиб, унга ҳукм чиқаришгача бориб етди. Бироқ шу ҳолатда ҳам Вилоят суди раиси Э. Бердиевга нисбатан чора кўришни ўзига эп кўрмади. Натижада Ҳозирги кунда бу “адолатпеша” СУДЪЯ ХЎЖАЙЛИ ТУМАН МАЪМУРИЙ СУДИ РАИСИ ЛОВОЗИМИДА ФАОЛИЯТ ЮРИТМОҚДА! Хоразмчасига айтадиган бўлсак, оқ мойдан олиб, сариёғ билан сийланди. Ажаб эмас, навбатдаги “каҳрамонлиги”дан сўнг Э. БЕРДИЕВ зора бирон бир вилоят судларидан бирига раҳбарлик лавозимларига тавсия қилинса ҳам ажабланмайман. Ахир бу судъяни кирдикорларини яшириш учун нақ вилоят судининг раиси мендай арзимаган туман суди мажлис котибасига шахсан телефон қилиб, ўзимни йиғиштириб олмасам шармандаларча ишдан ҳайдашини айтишгача бориб етишига қараганда, бу жаноб учун ҳам инсон манфаатлдари ва адолат тамойиллиари эмас, идоравий ва шахсий муносабатлар устиворлигини яққол кўрсатади Сохта, туҳматларга асосланган, раис уюштирган ариза ва айбловлар баҳонасида мени аслидан шу вактгача кадар ишламаган, менга келганда эса фаолият кўрсатган касаба қўмита розилиги олинди. Энг кизиги, касаба қўмитанинг 3 кишидан иборат булган аьзосидан биттаси ўзининг умуман касаба қўмитага сайланганлигини қўмита йиғилиши бўлган кунгача билмаганлигини билдиради. Тан олишим керак, жиноят ишлари бўйича вилоят судининг раиси айтган сўзининг устидан чиқди. Менинг устимдан шахсан ўзи ариза уюштириб, сохта ва тасдиқланмаган айблар билан мени ишдан ноқонуний бўшатишга эришди. Менга нисбатан хизмат текшируви ўтказилишига ва ишдан бўшатилишимга сабаб бўлган ариза муаллифи Р. Сапаевадан ўз мақсадлари йўлида фойдаландилар.\nБу ҳолатга аниқлик киритиш мақсадида биз А.А устидан ариза билан мурожаат қилган Р. Сапаевани топиб, бу хусусида бизга тушунтириш беришини сўрадик.\n-Мен бир кишига қарз берган эдим. Туман судининг ярашув ҳақидаги ажримидан норози бўлиб, вилоят судига кассация ариза бердим. Иш кассацияда кўрилган куни, суд мажлиси тугагач, мени судъя Полвонов вилоят суди раиси билан учраштиришди. Раис ва яна бир судья менга Боғот туман суди котибаси А.А. устидан шикоят ариза ёзсам, менга судланувчи томонидан етказилган зарарнинг қолган қисмини тўлиқ ундириб беришга ваъда бердилар. Мен дастлаб рози бўлмадим, аммо ўз пулларимни тезроқ олиш истаги мени бу таклифга рози бўлишга мажбур қилди. Мен улар айтганидай қилиб ариза ёздим. Туман судининг ажрими бекор қилинди. Бироқ пулимни ундириш ҳақида эслатсам улар очиқдан очиқ мени масхара қилишгача етиб боришди. Мен хато қилганимни, бир одамнинг устига ноҳақ мазғава тўкканимни анлаб етдим. Мен адашганлигимни айтиб, 11.01.2018 йил куни кайта ариза билан вилоят судига мурожаат қилдим, қўмита мажлиси бўлган куни эса вилоят судига ҳақиқатни айтиш учун бордим, лекин мени энди вилоят суди раиси олдига киритиш нарида турсин суд биносига ҳам киритишмади. Мен эса судларнинг бу ўйинлари натижасида зарарнинг қолган қисмини ола билмасдан халигича сарсон саргардонман. Мен ҳаётда кўп қийинчилик кўрганман, эзилганман, адашганман, лекин нима учун бу судъялар менга сен нотўғри сўқмоқда юрибсан, мана бу текис асфальт йўлга чиқ, деб менга тўғри йўл кўрсатиш ўрнига, мендан фойдаланиб, ўз ходимини беобрў қилдилар. Уларнинг ҳам бола чақаси бордир, худодан қўрқмайдиларми? (Р. Сапаеванинг ўз қўли билан ёзган тушунтириш хати мавжуд!)\n– Мен ҳозир нафақадаман, бироқ менинг қонуний ҳуқуқларим поймол қилингани, ғурурим топталгани, шунча йиллик мехнатим инобатга олинмасдан, менга нисбатан турли тазйиқлар қилганликлари учун 2017 йил 10 январдан буён адолат истаб юқори ташкилот ва органларига ёзган хатларим холисона ўрганилмасдан, қаерга ёзишимдан қатъий назар айланиб яна Хоразм вилоят жиноят ишлари бўйича суди раисининг қўлига келиб тушаяпди. Мен фақат адолатни тикланишини истайман. Оддий котиба устидан ўзлари уюштирган аризага таяниб, чора кўрганлиги ошкор бўлишидан қўрқиб, ёпиғлиқ қозонни ёпиғлигича қолдиришга ҳаракат қилмоқдалар. Айбим бўлса жазолашсин, жиноятим бўлса қамашсин. Мени ишга тиклашларини сўраётганим йўқ мен фақат адолатни тикланишини, ҳақиқатни юзага чиқишини истайман халос!\nҚонун устуворлигини таьминлаш, ижтимоий адолатни, фуқаролар тинчлиги ва тотувлигини таьминлаш суд фаолиятининг бош мақсади ва вазифаси, бироқ А. А. нинг аризасини на фуқаролик суди, на маъмурий суд қабул қилмаяпди. Мамлакатимизда эса Президентимиз бошчилигида қонун устиворлигини таъминлаш, адолатни карор топтириш, инсонларнинг топталган, поймол этилган ҳуқуқларини тиклаш борасида катта ўзгаришлар бўлаяпди. Умид қиламизки бундай ўзгаришлар Хоразм вилоятига ҳам келади, бир муштипар аёлнинг дардини тинглаб, унинг топталган ҳуқуқларини тикланишига ёрдам беришга қодир мард ёшулли топилиб қолар.\nБиз ким ҳақ ким ноҳақ хулоса чиқариш ниятимиз йўқ. Фақат А. А. нинг шикоят ва аризалари келтирилаётган иддаоларини тегишли органлар томонидан батафсил ўрганиб чиқилишига ва адолат тикланишига умид қиламиз.\nОдил УСМОН, Хоразм вилояти\n15 февраль куни Навоий вилоят маъмурий ишлар бўйича суди раиси Отабек Тошев қўл остида ишловчи ходими Дилшод Норовни кўпчиликнинг кўз ўнгида ерга ётқизиб тепкилаган. Бу ...\nЖиноятFebruary 20 2019, 10:02\nЎзбекистон телевидениесида рашид қодиров ҳақида ...\nМазкур кўрсатув орқали Рашид Қодировнинг коррупционерлик ишлари, прокуратура фаолияти давомида содир этган жиноятлари тафсилотлари оммага ошкор бўлади, деб ёзади “Зарафшон” ...\nБизнесAugust 19 2019, 08:08


Навбатдаги хайрия мақоламиз қаҳрамони қаршилик Бахтиёр Эгамов бўлмоқда. Эндигина 24 ёшни қаршилаган Бахтиёр жуда мураккаб касаллик билан олишиб яшаяпти, унинг буйраги зудлик билан алмаштирилиши керак.\n– Ўғлимда бир неча йилдан бери буйрак касаллиги бор. Шифокорлар унга “Сурункали гломерулонефрит, аралаш тури. Асорати: Сурункали буйрак етишмовчилиги, терминал босқичи” ташхиси қўйишган. Бу касалликка дуч келганлар унинг қанчалик оғирлигини яхши биладилар, – дейди Бахтиёрнинг онаси Назира Саидқулова.\nБахтиёр айни йигитлик даврини шифохона деворлари ичра ўтказаяпти. Унинг жонини сақлаб турган муолажа бу узлуксиз гемодиализлар. Охирги пайт жуда чўкиб қолди. Ҳар сафар олиб борганимизда юрагимни ҳовучлаб ўтираман. Боламни қутқаришнинг ягона чораси бу буйрак кўчириб ўтказиш операцияси. Ҳозир хорижга чиқиш имконияти йўқ, яхшики бу операция ўзимизда ҳам қилинаяпти.\nАммо операция учун бизда маблағ йўқ, бор будимизни биринчи гуруҳ ногирони бўлган ўғлимнинг кўп йилдан бери даволанишларига сарфлаб юборганмиз. Ҳеч бир онанинг бошига бу кунлар тушмасин, фарзандинг кўз ўнгингда сўниб бориши оғир бўларкан...\nҲозир операция учун зарур бўлган 30 млн сўмни топиш учун бошимиз қотиб қолган. Илтимос, бизга ёрдам беринг, – йиғлайди онаизор.\nБахтиёр Эгамовга оид маълумотлар:\nЎзкард: 8600 1204 1497 1385 (Ҳамкорбанк, Бахтиёр Эгамов номида)\nТелефон рақами: +998914674124 (онаси Назира Саидқулова)\nАзиз юртдошлар! Мураккаб даврларда асл инсонийлик билинади. Ҳозир ишингиз олдингидай бўлмаётгани, даромадингиздан кўнглингиз тўлмай тургани сизни эзгуликдан совутмасин. Дунёда муҳтожларнинг борлиги бизга берилган синов ва ундан сахийлик билан ўтиш ҳамда савобларни кўпайтириб олиш ҳаммамизга насиб қилсин.


Месси ва Неймар ЖЧ-2022 саралаш босқич рамзий жамоасидан жой олди\nКОНМЕБОЛ расмий сайти ЖЧ-2022 Жанубий Америка саралаш босқичи рамзий жамоасини эълон қилди.\nУнга кўра, рамзий жамоадан энг кўп футболчи Бразилия ва Аргентина миллий жамоасидан ўрин олган – 3 нафардан. Айнан ушбу жамоалар Қатардаги мундиалга муддатдан аввал йўлланма олган.\nЖЧ-2022 Жанубий Америка саралаш босқичи:\nДарвозабон: Алиссон (Бразилия)\nҲимоячилар: Фабра (Колумбия), Бальбуэна (Парагвай), Тиаго Силва (Бразилия), Араухо (Уругвай);\nЯримҳимоячилар: Диас (Колумбия), Вальверде (Уругвай), Де Пауль, Ди Мария (иккиси ҳам – Аргентина);\nҲужумчилар: Неймар (Бразилия), Месси (Аргентина).\nМаълумот учун, Месси саралаш босқичидаги 15 ўйинда 7та голга муаллифлик қилган бўлса, Неймар 11 баҳсда 8та голга муаллифлик қилган.\nЭслатиб ўтамиз, Лотин Америкасидан Бразилия, Аргентина, Эквадор ва Уругвай тўғридан-тўғри йўлланма олишди. Перу, Колумбия, Чили эса 5-ўринни эгаллаб қитъалараро плей-офф баҳсида иштирок этиш имкониятига эга. Сўнгги тур 29 март куни ўтказилади.


“ШИФОКОР” СПОРТ МАЖМУАСИДА “1-ДЕКАБР БУТУНЖАҲОН OИТСГА ҚАРШИ КУРАШ КУНИ” МУНОСАБАТИ БИЛАН ИЖОДИЙ ИШЛАР ТАНЛОВИ ВА СПОРТ МУСОБАҚАЛАРИ ЎТКАЗИЛДИ. – Toshkent tibbiyot akademiyasi Yoshlar ittifoqi\n02.12.2019 10.01.2020 Jasur Umarov Yangiliklar\n1-декабр Бутунжаҳон «OИТС”га қарши кураш куни муносабати билан Тошкент тиббиёт академияси маърифат–маънавият бўлими, ХҚҚ БТ, факультет деканатлари, Мураббийлар кенгаши томонидан 2019 йил 23 ноябрдан 30 ноябр кунига қадар «ЁШЛАР OИТСГА ҚАРШИ” мавзусида тузилган режага асосан талаба ёшлар ўртасида ТТАга бириктирилган умумтаълим мактаблари ўқувчилари, маҳалла фуқаролар йиғинлари билан ҳамкорликда стенд-расмлар намойиши, учрашув, викторина, давра суҳбатлари ташкил қилинди. Ўтказилган тадбирларнинг якуний босқичи Тошкент тиббиёт академияси “Шифокор”спорт мажмуасида талаба-қизлар ўртасида “Биз-ОИТСга қаршимиз, соғлом турмуш тарафдоримиз” мавзусида факультетлараро спорт мусобақалари сифатида ўтказилди.\nТадбир спорт мажмуаси фаесида ҳар бир факультетнинг талабалари томонидан чизилган “Биз Гиёхвандликка- ОИТСга қаршимиз. Биз соғлом турмуш тарафдоримиз” мавзусидаги расм-плакатлар намойиши билан бошланди. Ижодий ишларни баҳолаш учун тузилган ҳакамлар хайъати томонидан “Энг яхши расм чизган факультет” номинациясига тиббий профилактика факультети муносиб топилди, 2- ўринни тиббий педагогика факультети талабалари, 3-ўринни даволаш факультети талабалари эгалладилар. Расм-плакатлар кўргазмасидан сўнг, ТТАда таҳсил олаётган талаба қизлар ўртасида спорт мусобақалари ўтказилди.\nСпортнинг “Қувноқ стартлар” тури мусобақасида ҳар бир факультетдан 5 тадан талаба қизлар иштирок этиб, мусобақа шартига кўра 40 м масофа финишидаги доскага илинган “Биз ОИТСга….” жумласини якунлаш учун “қарши” сўзини ёзиш бўйича куч синашдилар. Арқонда сакраш, белда обруч айлантириш,баскетбол тўпи билан югуриш турлари асосида шартни бажарган жамоалар орасидан Олий маълумотли ҳамшира факультети талабалари, шашка мусобақаси бўйича тиббий-профилактика факультети талабаси Тешабаева Умида, шахмат олимпик ўйин тартиби асосида ўтказилган мусобақа бўйича даволаш факультети талабаласи Д. Қодировалар биринчиликни қўлга киритдилар.\nШунингдек, спортнинг волейбол тури бўйича ўтказилган мусобақада ОМХ факультети талаба қизлари, стол тенниси мусобақасида даволаш факультети жамоалари ғолиб деб топилдилар.\nТадбир якунида “1-декабр Бутунжаҳон ОИТСга қарши кураш куни” хафталик тадбирларида энг яхши иштирок этган талаба-ёшлар Тошкент шаҳар ОИТС маркази ходимлари томонидан қимматбаҳо совғалар ва мақтов ёрлиқлари билан тақдирландилар.


Болот Темиров: Мени ҳарбий гувоҳномасини ўғирлаб олди дейишган киши гувоҳномасини йўқотмаган экан - ҚИРҒИЗИСТОН ЯНГИЛИКЛАРИ\nБолот Темиров: Мени ҳарбий гувоҳномасини ўғирлаб олди дейишган киши гувоҳномасини йўқотмаган экан\nСуриштирувчи журналист Болот Темиров ҳарбий гувоҳномасини ўғирлаб олган деган киши ҳужжатини йўқотмаганини билдирди. Бу ҳақда Темиров Телеграм каналида айтди.\n«Ишни аввал МХДҚнинг 5-хизмати олиб бораётган эди. Муҳолифатни ва ҳукуматга ёқмаганларни йўқ қилувчи хизмат. Кейин улар барини ИИВга суриб юборишган. Саналари нотўғри, кўрсатмалар ҳужжатларга қарама-қарши келади. Мени ҳарбий гувоҳномани ўғирлаб олган деган киши билетини йўқотмаганини айтмоқда», — деб ёзган у.\nАдвокат Замир Жоошев эса Фейсбук саҳифасида Болот Темировнинг иши бўйича ҳарбий комиссариати терговчиларга муҳокама қилинаётган ҳарбий билет 2001-йилнинг 28-августида альтернатив хизмат ўтаган Керимбеков Адилбек Канибековичга берилгани ҳақида маълумотни берганини хабар қилди.\n«Россияда гувоҳ қатори сўроқ берган Адилбек Керимбеков ҳеч қандай альтернатив хизмат ўтамаганини, 2001-йилнинг 6-декабридан 2002-йилнинг 25-ноябригача Қўйтош қишлоғидаги ҳарбий қисмида мажбурий ҳарбий хизмат ўтаганини билдирган», — деб ёзди Жоошев.\nБолот Темировга қарши қўзғалган жиноят ишлари\nҲозирда Болот Темировга қарши жами тўрт жиноят иши қўзғалган: паспорт ва ҳарбий билетни ноқонуний олиш, чегарани ноқонуний кесиб ўтиш ҳамда гиёҳванд моддаларни тайёрлаш. Жиноят ишларнинг бари Temirov Live’нинг журналистлари МХДҚнинг етакчиси Қамчибек Ташиевнинг қариндошлари тендерларга қатнашаётгани ҳақида суриштирувларини эълон қилгандан кейин қўзғалган.\nМилициядан Темиров бошқа одамнинг ҳарбий билетини қўлланиш ва сохта вақтинчалик гувоҳноманинг ёрдами билан қирғиз паспортини ноқонуний олган, журналист ўзи Россиянинг фуқароси деб тушунтиришган.\n«У номери бошқа одамга тегишли, рақами сохта ҳарбий билетини олган», — деб билдиришган ўшанда ИИВдан. У ердар Темиров қирғиз паспортини 2008-йилдан бери ноқонуний қўлланиб юради деб ишонтиришган.\nҲарбий билет ҳақидаги версияни президент Садир Жапаров билан МХДҚнинг етакчиси Қамчибек Ташиев ҳам айтишган. Улар Темиров ҳарбий билетни ўғирлаб олган дейишган.\n«Болот Темиров Қирғизистонга келиб, ҳарбий билетни ўғирлаб, унга суратини ёпиштириб, фамилиясини алмаштириб, шунинг ёрдами билан қирғиз паспортини ноқонуний олган», — деб айтишган улар.\nТемиров бу жиноят ишларини журналистларнинг гуруҳи МХДҚнинг етакчиси Қамчибек Ташиевни оиласининг «ишларини» ошкор қилгани учун таъқиб қатори баҳолаган. Адвокатлар журналистга нисбатан жиноят ишларини «умуман абсурд» деб аташган.\nАввалроқ инсон ҳақлари бўйича халқаро ҳамкорлик (IPHR), Норвегиянинг Хельсинки комитети (NHC), Инсон ҳақлари бўйича Хельсинки Фонди (HFHR) ҳамда Фуқаролик ҳуқуқ ҳимоячилари (CRD) суриштирувчи журналист Болот Темировга қўйилган айбларни олишни талаб қилишган.\nТашкилотдагилар мазкур жиноят ишларини «сиёсий характерда» ва «юқори амалдаги коррупция ҳақидаги суриштирувлар учун очиқ-ойдин ўч олиш» деб ҳисоблашади.\nАввалги мақолаСадир Жапаров МХДҚнинг янги биносини очди\nНавбатдаги мақолаСултанбаев: Ширшов бўйича президентнинг ҳам, Бекназаровнинг ҳам айтганлари тўғри чиқди


МЕДАЛЬ БИЛАН ТАҚДИРЛАНДИ\nЎМИРЗАҚ ШЎКЕЕВ ҚР КАСАБА УЮШМАЛАРИ ФЕДЕРАЦИЯСИНИНГ “ЭНГ ЯХШИ ИЖТИМОИЙ ҲАМКОР” МЕДАЛИ БИЛАН ТАҚДИРЛАНДИ\nКасаба уюшмалари кунида ҚР Касаба уюшмалари федерацияси раиси Е. Тўғжанов Арис шаҳрига атайин келиб, вилоят ҳокими Ў. Шўкеевга кўкрак нишонини тақди.\n– Халқ манфаатлари йўлида кўрсатаётган хизматингиз катта. Арисдаги офат юз берганда 50 минг аҳолини хавфсиз ерга кўчириб, вайронага айланган шаҳарни қисқа муддат ичида тиклаш мушкул иш. Залворли меҳнатингиз самарали бўлди, – деди ҚР Касаба уюшмалари федерацияси раиси Е. Тўғжанов.\nШунингдек, Арис шаҳрини тиклаш ишларида фаол иштирок этган бир гуруҳ туркистонликлар ҚР Бош вазири ва Республика Касаба уюшмалари федерациясининг Фахрий ёрлиғи, Касаба уюшмалари федерациясининг “Касаба уюшмаларига кўрсатган хизмати учун” кўкрак нишони билан тақдирланди. Улар қаторида Арис шаҳридаги ҳарбий қисмнинг цех техниги, касаба уюшмаси аъзолари, қурувчилар ва вагондан фойдаланиш депосининг вакиллари бор.\nЙиғин Туркистон вилояти ҳокимлиги ҳамда ҚР Республикаси Касаба уюшмалари федерацияси ўртасида ижтимоий ҳамкорлик меморандумини имзолаш билан якунланди. Уюшмага ишончи ортган фуқаролар сони бўйича Туркистон вилояти юртимизда етакчилик қилмоқда.\nТуркистон вилояти ҳокимининг матбуот хизмати хабар қилади., 2019-10-14, 21:00 94


Интервью: Серқуёш ўлкада – серунум энергия манбаси – UFQ\nTOPICS:биоэнергияМатериалшунослик институтиЎзбекистонда муқобил энергитикафанШавкат Нурматовқуёш энергетикаси\n25.12.2017 | 178\nЎзбекистоннинг пойтахтдан ташқари бўлган ҳудудларида электр энергияси таъминоти билан боғлиқ муаммолар бугун энг долзарб масала сифатида кўрилмоқда. Айниқса, қишлоқ ҳудудларида яшовчи аҳолининг электр энергиясига бўлган эҳтиёжини қондириш замон талабига жавоб берадиган даражада эмас.\nБугунги кунда ривожланган мамлакатларда ҳар турдаги муқобил энергия манбаалари ҳақидаги илмий-амалий ишларни оммавий-аҳборот воситалар орқали мунтазам кузатиб келмоқдамиз.\nМазкур соҳани Ўзбекистонда ривожлантириш ва такомиллаштириш билан боғлиқ айрим саволларга жавоб топиш учун Ufq.uz канали Ўзбекистон фанлар академияси “Физика-қуёш” илмий ишлаб чиқариш бирлашмаси Материалшунослик институти лаборатория мудири, техника фанлар номзоди Шавкат Нурматов билан суҳбат ўтказди.\nUfq.uz: – Ассалому алайкум Шавкат ака. Сизни хафтанинг иш кунлари давомида жуда ҳам банд бўлишингизни тушунган ҳолда, безовта қилмадик. Авваламбор дам олиш кунингизда вақт ажратиб, мазкур учрашувга розилик берганингиз учун ташаккуримизни қабул қилгайсиз. Вақтимиздан унумли фойдаланган ҳолда, ижозатингиз билан саволларга ўтсак.\nUfq.uz: Ўзбекистон қуёшли ўлка. Бундай ўзига ҳослик ҳатто Давлат мадҳиясида эътироф этилган ва илк матни ушбу мазмундаги сўзлар билан бошланади.\nБугун дунёда техника-технологияларнинг шиддат билан ривожланиб боришини илм-фан тараққиёти билан бевосита боғлаш мумкин. Ўзбекистондай серқуёш ўлканинг оддий фуқаросида савол пайдо бўлади. Нима учун қуёшли ўлка бўлатуриб, бизга нисбатан қуёш кам тараладиган, масалан, яна ўша ривожланган ғарб мамлакатларида, аънанавий энергиясига муқобил сифатида яшил энергетикадан унумли фойдаланишга мувофақ бўлишмоқда? Умуман, муқобил энергия манбаларига бўлган талаб дунё миқёсида ошиб бораётганлигини мунтазам кузатиб, гувоҳи бўлиб турибмиз. Хусусан, Илон Маскнинг бу соҳадаги иновацион янгликлари бунга бир мисол бўлиши мумкин.\nШ.Нурматов: Авваломбор, шунчалик ишонч билдириб мурожаат этганингиз учун рахмат демоқчи эдим. Энди саволларингизга аниқроқ жавоб бериш учун, дастлаб саволларда кўтарилган муаммоларнинг асосий сабаблари нимада ётибди? Бу муаммолар қандай келиб чиқди? Ва х.к. шу мазмундаги саволларга жавоб топиш учун, бироз Ўзбекистондаги электр энергетика соҳасининг қисқача яқин тарихига мурожаат қилишимиз керак бўлади.\nБарчамизга маълумки, Ўзбекистонда мустақил Давлат ташкил этилгунга қадар, собиқ Совет Иттифоқи таркибида бўлган даврда Марказий Осиё мамлакатлари умумий энергетика тармоғига уланган тизимда фаолият кўрсатиб келган. Ўша умумий энергетика манбаси тармоғига уланганидан кейин, энергия манбалари билан боғлиқ муаммолар бўлмаслиги керак деган тушунча, соҳа вакилларининг зиммасидаги асосий вазифа бўлиб келган.\nСобиқ Иттифоқ парчаланиб кетганидан кейин, Ўзбекистон ҳам умумий энергия тизимидан ажралиб кетди ва энергияга бўлган эҳтиёжларини қондириш масаласи мустақил равишда ҳал этадиган бўлди.\nБугун техника тараққий этиб бориши билан баробар равишда узлуксиз электр энергиясига бўлган эҳтиёж ҳам ортиб бораверади. Замонавий технология, замонавий яшаш тарзи аҳолининг электр энергиясига бўлган талаби, истасак-истамасакда ортиб боради. Чунки, замонавий техника-технологияларнинг асосини электр энергияси ташкил этади.\nСиз тилга олиб ўтган Илон Маск хақида қисқача тўхталадиган бўлсак, унинг фаолият кўрсатиш учун ижтимоий- сиёсий омиллар таъсири бир тарафдан бўлса, фан олимларининг унинг фаолиятидаги ўрни бошқача. Жумладан, масалан Теслани олиб қарайдиган бўлсак, улар томонидан соҳа олимларига энергияни кўпроқ аккумляция қилиш муаммосини ечиш вазифаси қўйилади. Аккумляцияни оддийроқ тилда тушунтирганда, энергияни ўзида кўпроқ сақлаб турувчи элементларни ихтиро қилиш ва ўша сақланган энергияни механик энергияга айлантириб бериш деб тушуниш керак. Муаммо шундаки, масалан ўша аккумулятор батареяларида харакатланувчи электромобиллар, айтайлик, аккумуляторлари қуввати илгари 300 км гача юрган бўлса, энди уни 500 км ёки ундан ҳам юқорироққа кўтариш вазифаси қўйилади. Бу ерда олимларнинг вазифаси аккумуляция муаммосини ҳал қилиб беришдан иборат бўлади. Айнан манашу муаммони ҳал этиш учун турли амалий тадқиқот ишлари устида олимлар бош қотирадилар.\nКелинг, дастлабки саволингизга ва ўзимизнинг шароитимизга қайтиб, бугунги Ўзбекистонимизда аънанавий энергия манбаларидан, яшил энергетикага ўтиш масаласини қисқача кўриб чиқсак. Таъкидлаб ўтиш керакки, Ўзбекистонда одатий энергетикадан, яшил энергетикага ўтишда ўзига ҳос муаммолар мавжуд.\nМуқобил энергетиканинг 4 та тури юзасидан, Ўзбекистон шароитида қўлланилиши бўйича уларни бирма-бир кўриб чиқсак.\nКўп қўлланиладиган биринчи тури, бу ярим ўтказгичли элементлар асосида электр энергияси ишлаб чиқариш. Иккинчиси эса қуёш энергиясини иссиқлик энергиясига айлантириш тури бўлиб, ҳозирда табиий газ, кўмир ёки мазутдан фойдаланиб электр энергияси олинадиган тизимга буни улаш мумкин. Яъни, ўша қазиб олиш йўли билан олинадиган табиий ресурларимизни тежаган ҳолда, уларнинг ўрнига муқобил энергия сифатида фойдаланиш мумкин.\nҚуёш энергиясини иссиқлик энергиясига айлантириб бериш тури тажрибада кузатилган ва Испаниянинг Алмерия шаҳри мисолида буни амалиётда кузатишга ҳам мувофақ бўлинган. Яъни, бу 100% ишлаш қобилиятига эга бўлган, фақат қуёш энергиясида, зарарсиз ишлайдиган ва алоҳида тизим қилиб ишлатиш ҳам мумкин бўлган, самарадор муқобил энергия тури бўлиб, аҳолига электр энергиясини сотади. Албатта у ерда ҳам ўзига ҳос муаммолари бор. Масалан, қўёш энергиясини иссиқлик энергиясига айлантириш учун қуёш йўқ пайтида уни ҳам аккумляция қилишига тўғри келади. Иссиқлик энергиясини сақлаш керак бўлади.\nҲозир ўзимизнинг лабараторияда ҳам айнан манашу иш билан кўпроқ шуғулланилмоқда. Яъни, ўзида иссиқлик сақловчи моддаларни устида иш олиб борилмоқда. Ўша қўёш энергиясини иссиқлик энергиясига айлантириш учун, унда зарур бўлган иссиқлик энергиясини ўзида сақлайдиган ўша моддалар ҳисобланади.\nКейинги, яшил энергетикани яна бир учинчи тури, бу шамол генераторлари ҳисобланади.\nТўртинчи тури эса биоэнергия бўлиб, бунда биоёқилғидан электр энергиясини олиш учун фойдаланилади.\nБугунги пайтда кўпроқ манашу тўртта турдаги муқобил энергия манбаларидан ривожланган мамлакатларда қўлланилиб келинмоқда.\nЯшил энергетикадан фойдаланиш бўйича, Европа тажрибасини кўриб чиқадиган бўлсак, масалан, юқорида айтиб ўтганимиздек Испанияда иссиқлик энергиясини электр энергиясига айлантириб, аҳолисига сотаётган бўлса, Германияда эса табиий имкониятлар Испаниянинг Алмериясидай эмас. Чунки, биласиз географик жойлашуви бўйича Испания Германияга нисбатан пастроқда, яъни, нисбатан экваторга яқинроқ жойлашганлиги учун имкониятлари кўпроқ. Худди бизнинг ўлкадагидай Испанияда ҳам қуёшли кунлар 270-300 кун атрофини ташкил этади. Қуёш радиацияси 800 Ваттдан юқори. Бизда одатий кунда 1 мкв майдонга 800-900 Ватт қуёш энергияси тушади. Испанияда ҳам худди шу холат бор.\nГерманияда эса айтиб ўтганимдай бундай имконият йўқ. Улар эътиборни кўпроқ ярим ўтказгичли элементларга асосланган энергияга қаратишган.\nШу ўринда ярим ўтказгич элементларга қисқача тўхталиб ўтсак. Ярим ўтказгичли элементларни ишлаб чиқариш технолгиясининг ўзи ҳам жуда катта электр энергияси талаб қилади. Бундан ташқари, ярим ўтказгичли элементларни ишлаб чиқариш технологиялари инсон саломатлиги учун зарар ҳисобланади. Устига устак утилизация қилиш муаммоси ҳам мавжуд. Балки, шунинг учун ҳам баъзи бир мамлакатлар бизга мурожаат қилиб, бу технологияни Ўзбекистонда жорий этишни таклиф этишган. Бу ерда жиддий экологик масала бўлгани учун, таклифга қизиқиш билдирилмаган. Агар экологик тарафини ўйлаб, ярим ўтказгичларни Ўзбекистонда қўллашни маъқул деб ҳисоблайдиган бўлсак, ярим ўтказгичларни четдан сотиб олишга тўғри келади.\nАҳолининг электр энергиясига бўлган эҳтиёжини қондириш масаласидаги олимларнинг вазифаси биринчи навбатда, агар у ярим ўтказгичли элементлар бўладиган бўлса, унинг ҳар тарафлама одамларга зарар бўлмайдиган тарафларини ўрганиб чиқиб, технологияларини ишлаб чиқиш ҳисобланади.\nШунингдек, инсон саломатлиги ва атроф муҳитга зарар етказмасдан туриб, иссиқлик энергетикасини жорий этиш борасида олимларнинг вазифаси, ўзида иссиқлик энергиясини кўпроқ сақловчи моддалар устида иш олиб бориш бўлади.\nБиоэнергетика масаласида, бир қизиқ холатни айтиб ўтиш мумкин. Олимларимиз шу масала билан шуғулланиб кўришди. Тадқиқотлар натижасидаа маълум бўлдики, биоэнергетиканинг Европа технологияси Ўзбекистон шароитида керакли самарани бермади ёки ишламади. Бунинг сабаби аниқланганда маълум бўлдики, Европада стандарт рацион бўйича чорва моллар боқилади. Бизда эса нима топса ўшани бериб боқилади. Рационга кўп эътибор берилмайди. Ўзингиз биласизки, биоэнергетика олиш учун хом ашё сифатида фермадан келтириладиган гўнглардан фойдаланилади. Биоёқилғи олиш учун ўша гўнгларга маълум бир таркибли хом-ашёлар ишлатилади. Маълум бир рационда озиқлантирилган қорамоллардан, биоёқилиғи учун маълум бир таркибли хом-ашё чиқади. Унга турли таркибдаги ачитқиларни қўшиб, газ ажратиб олинади. Энди ўша гўнг стандарт таркибли бўлмаса, унга мўлжлланадиган стандарт таркибли ачитқини ишлатиб бўлмайди. Аниқроғи, 100% самара берадиган биогаз олиб бўлмайди. Чунки, биоэнергетик хом-ашё жуда сезувчан бўлади, таркиб жиҳатидан стандар бўлиши талаб этилади. Шунга яраша таркибга мослаб ачитқи ишлаб чиқарилади.\nЮқорида ярим ўтказгичларни ва иссиқлик энергетикасини қисман муҳокама қилдик.\nЖумладан, Ўзбекистонда иссиқлик энергетикасидан фойдаланишга имкониятлар бор. Биз Германиядаги Дрезден Техника Университети олимлари билан ва Германиянинг Кёленидаги космик изланишлар маркази институти олимлари билан биргаликда ушбу масалани ўрганиб чиқдик.\nБиринчидан, Ўзбекистонда иссиқлик энергиясини ажратиш учун, қуёш радиацияси билан боғлиқ хеч қандай муаммо йўқ. Бироқ, Ўзбекистоннинг саноати –аграр саноат ҳисобланади. Кўпроқ экинзорлари бор. Бўш майдонлар кам. Қуёш энергиясини, иссиқлик энергиясига айлантириш учун жуда катта майдон керак бўлади. Иложи борича ўша углеводород ёқадиган электростанцияларга яқин жойда бўлиши керак. Масалан, Сирдарёни оладиган бўлсак, у ерда бўш жой масаласи анча муаммоли. Яъни, паробалик қуёш нурини акс эттирувчи системаларни ўрнатиш анча муаммоли. Шунингдек, Ангренни оладиган бўлсак, у ерда кўпроқ кўмирдан фойдаланилади. Қуёш нурларини акс эттирувчи юзалар тез кирланиш муаммоси бор бўлиб, мунтазам ўша юзани тозалаб туриш талаб этилади.\nХуллас, булардан ташқари яна бошқа муаммоларига ҳам борлигига қарамай, бу тизимни Ўзбекистондан қўллаш мумкин. Олимлар томонидан, Ўзбекистон учун маъқбул варинат сифатида бирлаштирилган (комбинированный) станциялар қуриш мақбул эканлиги тўғрисида хулосага келинди. Қуёш нурини акс эттирувчилар ўрнатилинади ва қўшимча манба сифатида электр станицяиларига уланади. Қуёш бор пайтида табиий газ ёки қаттиқ ёқилғини тежаш учун ушбу системани улаб қўйиб ишлатиш мумкин бўлади.\nИспания варианти каби 100% қуёш иссиқлик станицияларини қуриш анча қимматга тушганлиги сабабли, уни Ўзбекистон шароитига қўллаш масаласи, фикримча, ҳозирда кўриб чиқилаётгани йўқ.\nЭнди шамол орқали олинадиган энергияга келадиган бўлсак, Ўзбекистон шароитида буни қўллаш муаммоси олимлар томонидан ўрганиб чиқилди. Олимларнинг муаммоларни ўрганиш натижаси бўйича, Ўзбекистондаги шамол, генератор пропеллерларини айлантириш учун етарли тезликни бермайди. Чунки, керакли миқдордаги тезликда эсувчи шамол, Ўзбекистон шароитида маълум бир баландиликда мавжудлиги аниқланди. Буни кенг тарзда қўллаш учун талаб этилган шароит ва имкониятлар етарли эмас. Фақат, локал ҳудудларда қўллаш мумкин. Чунки, шамол генераторлари ўрнатилиши билан боғлиқ бир қанча техник муаммолари ва хавфсизлик билан боғлиқ талаблари бор. Масалан, шамол генераторларини аҳоли зич жойлашган ҳудудларга ўрнатиш мумкин эмас.\nМуқобил энергетиканинг юқорида 4 турини кўриб ўтдик. Ўзбекистонда уларни қўллашнинг истиқболига келадиган бўлсак, биринчи навбатда турадиган, ярим ўтказгич асосида ишлатиладиган системалар қўллаш учун, дастлаб хуқуқий замин ва асослар яратилиши керак бўлади. Хуқуқий замин ва асос деганда, масалан, хорижда келтириладиган ярим ўтказгичли элементларнинг асосий деталларини олиб киришда қўшимча имтиёзлар, ишлаб чиқариш, уларга сервис хизмат кўрсатиш каби ишларни тадбиркорлар томонидан ташкил этиш учун қулай имконият ва шарт-шароитлар яратишни тушуниш керак. Ўз навбатида, аҳолини сифатли маҳсулотлар билан таъминланишига ва сифатли сервис хизматлар кўрсатилинишига эришиш мақсадида, турли ҳил ноқонуний йўллар билан ярим ўтказгичли элементлар ёки тегишли қисмларини Ўзбекистонга кириб келишининг олдини олиш орқали, бевосита ички ишлаб чиқарувчилар, тадбиркорлик субъектлари ҳимояланган бўлиши керак.\nМасалан, Европа мамлакатларидан Германия тажрибаси мисолини кўриб чиқадиган бўлсак, у ерда 90 дан ортиқ электр энергияси етказиб берувчи компания ва бошқа субъектлар мавжуд. Ўзбекистонда эса фақат, ягона “Ўзбекэнерго” компанияси орқали электр энергиясини ишлаб чиқариш ва сотиш хуқуқига эга.\nМуқобил электр энергиясини аҳоли томонидан ҳарид қилиш бўйича Европа аҳолисининг имкониятлари Ўзбекистон аҳолисига нисбатан катта. Ёки бошқача тарафлама тушунтирилганда ярим ўтказгичли электр билан таъминловчи системаларни нарҳидан келиб чиқиб қараладиган бўлинса, Ўзбекистондаги асосий аҳоли қатламининг имкониятлари камроқ. Ойлик маошлари Европадагига нисбатан Ўзбекистонда пастроқ.\nМасалан, 1 кВт электр энергиясини ишлаб чиқарувчи системани оладиган бўлсак, бизнинг пулимизга 7 -8 млн. сўм атрофида тан нарҳи келиб чиқади. АҚШ доллари ҳисобида ўртача нарҳи 1000 долларча бўлиши мумкин. Европада 1 кВт электр энергиясининг нархи, яна ўша Германияни кўрадиган бўлсак, у ерда 30 евроцентни ташкил этади. Бу , Ўзбекистонга нисбатан 15 баравар қиммат дегани. Демак, Европа аҳолисида бундай электр энергияни сотиб олиш имконияти бор. Ўзбекистон шароитида, масалан битта оддий оилани бир йиллик ўртача даромадидан келиб чиқиб ҳисоб-китоб қилиб кўрдиган бўлсак, Ўзбекистонда ўртача бир оиланинг электр энергияга бўлган талаби 400-500 минг кВт ни ташкил этади. Шундан келиб чиқиб, ана боринг 600 минг кВт электр энергияга Ўзбекистондаги ўртача оилада талаб бор деб қарайдиган бўлсак, уни сотиб олиш оддий одамлар учун фойдали эмас. Чунки, юқоридаги ҳисоб-китоблар бўйича сотиб олинадиган 1 кВт ли қурилма қарийб 10-11 йилда ўзини оқлайдиган бўлса, олдиндан пул тўлаш одамларга малол келади. Бу орада аккумулятор ва бошқа қисмларини ишдан чиқиши, эскириши каби факторларин ҳам инобатга олиш керак бўлади.\nЎзбекистондаги электр энергияси нархининг тенденциясини олиб қарайдиган бўлсак, масалан 7-10% ҳар йили нархини ўсишини ҳисобга олинганда, умумий хулоса қилиб 7-8 млн.ни ташкил этиб, ўзгармайди дейиш мумкин.\nБугунги кунда аҳоли амалда фойдаланган электр энергиясига пул тўлаб ўрганганлиги холатидан келиб чиқиб, хулоса қилиш мумкинки, аксарият аҳоли узоғи билан 1 ёки 3 ойгача электр энергия учун пул тўлаши мумкин. Лекин, 12 йил олдинига пул тўлаб қўймаслиги аниқ.\nБу, Хукумат даражасида ҳал этилиши керак бўладиган масала. Электр энергияни аҳолига сотиш бўйича тизимли сиёсат ишлаб чиқилса, ушбу масалани ҳал этишнинг иложи бўлади. Албатта бу масалага кўпроқ иқтисодчи мутахасссиларни жалб этиш керак бўлади. Сабаби, муқобил электр энергиясини таъминотини амалга оширувчилар учун маълум бир чегирмалар, солиқ ва божхона тўловлари билан боғлиқ бир қанча имтиёзларни бериш масаласини қонунларга мувофиқлаштириш масаласи бор. Бунда эришиладиган натижа эса, амалдаги аънанавий оддий электр энергиясининг тан нарҳи билан, қуёш энергитикаси асосида ишлаб чиқарилаётган электр энергиясининг тан нарҳида кескин фарқ қилмаслиги керак. Шунда аҳолининг электр энергиясига бўлган эҳтиёжи тўлиқ қондирилишига эришиш мумкин бўлади ва истеъмолчи учун танлов имкониятлари кенгаяди.\nУмуман, Ўзбекистонда электр энергияси билан таъминламанган ҳудуднинг ўзи йўқ аслида. Бироқ, электр билан тўлиқ таъминланмаган ҳудудлар бор деса тўғрироқ бўлади. Чунки, электр энергия тармоқлари Ўзбекистоннинг ҳар бир нуқтасигача етиб борган. Яъни, энергия бўлса, исталган ҳудудни электр билан таъминлаш имконияти бор. Тўлиқ таъминланмаган иборасини эса, юқорида таъкидлаб ўтилганидек, масалан қиш мавсумида электр энергиясини ишлатишнинг тиғиз (пик) пайти бор ва оддий вақтларда истеъмол қилиш пайтлари мавжуд. Айнан, тиғиз пайтда электр энергиясини етказиб бериш имконияти етарли бўлмай қолади. Шундай пайтларда, локал қурилмалардан фойдаланиш мумкин бўлади. Яъни, ўша 1-2 кВт қувватга эга ярим ўтказгичли системларга асосланган қурилмаларни ишлатиш мумкин.\nUfq.uz: Аҳолига бу ярим ўтказгичли қурилмалар қимматлик қилиш масаласининг ечими сифатида, балким уни ижарага бериш вариантини ҳам кўриб чиқса бўлар. Масалан, Ўзбекистон бўйича электр энергияси билан таъминлаб берувчи ягона бўлган Компания қошида, қўшимча кўмакчи шўбъа корхоналарми ёки балки умуман хусусий секторларнинг бу борадаги расмий фаолиятини ташкил этиш мумкин бўлар?\nШ.Нурматов: Менимча, балким мумкин бўлар. Аҳолига ижарага бериш вариантидан келиб чиқадиган масалаларни биргина олимлар даражасида ҳал этиб бўлмаслиги сабабли, бу саволга фан вакили томонидан бериладиган жавоб қаноатлантирилмаслиги мумкин. Шунинг учун, шу соҳа билан боғлиқ тегишли мутаҳассислар билан биргаликда ўрганиб чиқиб, ижобий хулосалар қабул қилинган тақдирда, балким Ҳукуматга масалани кўриб чиқиш учун таклиф сифатида киритиш мумкин.\nМасалан, бугунги кунда шунга ўхшаш масала глобал миқёсда кўриб чиқилаётган бўлиб, айни пайтда Наманган, Самарқанд вилоятлари мисолида йирик лойиҳалар амалга оширилаётганлигини эътироф этиш мумкин. Бу лойиҳада турли ярим ўтказгичларга асосланган системаларнинг ҳар хил турлари синов, текширувдан ўтказилмоқда ва бундан, келгусида аҳолига электр энергиясини етказиб бериш вазифасини бажариш мақсади кўзланган.\nЭнди ҳудду шу каби масалани локал даражада амалга ошириш таклифини ҳам кўриб чиқиш мумкин бўлар. Бунда асосий эътибор аҳоли учун қулай ва арзон электр энергияси билан таъминлаш мақсади кўзланиши керак бўлади. Ўз навбатида, аҳоли учун қулайлик тарафи шундаки, ушбу қурилмаларга мунтазам равишда техник ва сервис хизмат кўрсатиш муаммоси аҳолининг зиммасида бўлмайди. Аксинча, аҳоли амалда ижтимоий жиҳатдан қўллаб-қувватланади ва кафолатли хизмат кўрсатишнинг яна бир тури яратилинади. Албатта бу ишларни йўлга қўйиш орқали қўшимча иш ўринлари вужудга келади.\nШунингдек, локал тарзда электр энергиясини ярим ўтказгичли системаларга асосланган қурилмалар орқали етказиб берувчи субъектлар Давлат акредитациясидан ўтказилганидан сўнг, улар тарафидан мамлакатимизга хориждан олиб кириладиган зарур эҳтиёт қисмлари амалдаги қонунчиликда эътироф этилган меъёрий ҳужжатларга асосан Давлат стандартига мослиги юзасидан лабаратория ва экспертиза текширувларидан ўтказилади. Демак, бу ердаги жараёнларни қулай тарзда ташкил этилишига ҳам эътибор қаратиш керак бўлади. Чунки, кўпинча ортиқча бюрократия ва мурккаб жараёнларни айланиб ўтиш учун тадбиркорлик субъектлари бошқа ноқонуний йўлларга кириб кетиш эҳтимоллари мавжуд бўлади. Албатта бу ҳолис фикрлар, юқорида айтиб ўтганимдек, бу масалани ваколатли идоралар мутахассислари билан биргаликда чуқурроқ ўрганиб чиқилса тўғри бўлади.\nUfq.uz: Ёш олимлар хақида ҳам сиз орқали қисқача маълумот олмоқчи эдик. Айтингчи, бугунги кунда ёшларнинг шу соҳага қизиқиши қай даражада? Умуман, олийгоҳларни тамомлаб келаётган ёш кадрлар билан ишлаш тизими сизларда йўлга қўйилганми?\nШ.Нурматов: Ёшлар хақида гапирганда… Мен хорижий ҳамкорлар билан ўтгазилган мулоқотлар давомида шунга амин бўлдимки, хусусан бўлажак ёш мутахассис ва олимларга илмий изланиш фаолияти давомида фақатгина ўзбек тилини билиш кифоя қилмайди. Масалан, университет ёки институтни тамомлаб, бакалавр ёки магистр даражасини тамомлаган ўз соҳасини билган ёш мутахассис кадр бўлиши мумкин, лекин биргина ўзбек тилини билиш- менинг фикримча етарли эмас. Тил билиш энг асосий мезон, бугунги замон талаби.\nUfq.uz: Яъни, айтмоқчисизки, бугунги кунда қайси соҳа ва йўналишдаги мутахассис бўлмасин, дунёҳамжамиятида тан олинган олим даражасига етишиш учун, албатта қўшимча равишда хорижий тилларни эгаллаган бўлиши керак. Жумладан, нафақат ўзбек тили ва рус тилидан ташқари, дунёда энг замонавий илмий материаллар тайёрланадиган инглиз, немис, француз ёки керак бўлса япон, хитой ва х.к. тилларни билиш зарур бўлади.\nШ.Нурматов: Худди шундай. Масалан, хитойлик ҳамкорларимиз билан қўшма лойиҳаларимиз бор. Биз, Ўзбекистонда ўзимизнинг она тилимиздан ташқари рус тилида илмий ишларни олиб борамиз. Хитойга чиққанимиздан сўнг, ҳатто ўша рус тилини билишимиз ҳам имкониятларимизнинг чекланганлигини кўрсатди. Яъни, у ерда фақат инглиз тилида мулоқат қилишга тўғри келди. Шунда мен амин бўлдимки, қуёш энергияси сохасидаги бизга зарур бўлган маълумотларнинг 90% инглиз тилида мавжуд.\nАгар инглиз тилини билсангиз, маълум бир маълумотларни олиб, уни қайта ишлаш имконияти кенгаяди ва интеграция жараёни янада тезлашади. Хорижда мавжуд технологияни ёки маълум бир олимларнинг ютуқларини Ўзбекистонга олиб келиш имконияти пайдо бўлади.\nАйни суҳбатимизда мутахассислик – бу муҳокама қилинмайдиган масала. Дастлаб, мутахассис бўлиш керак. Агар киши мутахассис бўлмаса, айтайлик хорижга чиқса бир марта чиқар, кейинги сафар эса бу йўналишда чиқолмайди. Чунки, хорижлик олимлар ҳам ўзларининг манфаатларига фойдасиз кишилар билан вақтини сарфлаб ўтирмайди албатта. Балким, ўз шахсий ишлари билан чиқиши мумкин бўлар. Лекин, институтнинг ёки фанлар академиясининг олдидаги вазифаси бўйича масаланинг ечимини топиш учун қайта хорижга чиқолмайди.\nUfq.uz: Гарчи мутахассислар хақида гап кетар экан, шу ўринда мисол тариқасида яқинда бўлган бир воқеани эсга олиш керак. Ўтган йил ижтимоий тармоқларда шов-шувларга сабаб бўлган, Андижон машинасозлик институтида лаборант бўлиб ишлаётган Ойбек Умаровнинг бундан уч йил аввал “Қалдирғоч” номли электромобиль ихтиро қилгани. Шундан сўнг унга жуда кўп хорижий мамлакатлардан таклифлар тушгани. Ушбу лойиҳани сотиб олмоқчи бўлганлар ҳам топилгани. Ўз мақсадидан чалғимаган Ойбек Умаров мақтовлардан маст бўлиб қолмасдан, аксинча, ўзи ихтиро қилган электоромобилга Ўзбекистон Республикаси Интеллектуал мулк агентлигидан патент олишга қўли калталик қилган эканлиги ва шундан сўнг Ойбек қуёш нурида ҳаракатланадиган автомобиль прототипини яратишга киришиб, бунинг уддасидан чиққанлиги хақида ёзишган эди.\nСўрамоқчи бўлганим эса, бугун манашундай истеъдодли, қобилиятли, қизиқувчан, изланувчан ёш олим, мутхахассислар билан Фанлар академияси қошидаги институтларда, жумладан сизларнинг институтингизда қандай алоқалар мавжуд. Умуман, улар билан ишлайдиган, уларни бирлаштирадиган қандайдир бир платформалар борми? Масалан, яқинда ташкил этилган Ўзбекистон Ёшлар Иттифоқи қўмитаси билан ҳамкорликда амалга ошириладиган дастурлар борми?\nШ.Нурматов: Ёшлар Иттифоқини Ўзбекистон Республикаси Президентининг ташаббуси билан ташкил этилганидан сўнг… . Хусусан бизни лаборатория мисолида айтадиган бўлсам, лабораториямизда 4-5 нафар ёшларимиз бор. Илгари буларнинг интилиш, харакатлари даражаси пассив даражада бўлган бўлса, Ёшлар Иттифоқи ташкил этилганидан сўнг, уларни бу харакатлари активлик даражасига кўтарилганлигини шахсан кузатишга мувофақ бўлдим. Чунки, икки йил давомида мен лабаратория мудири сифатида шогирдаларга турли насиҳатлар қилиб келганимда, уларда қизиқиш ва интилишни сустлигидан гоҳида ранжиб кетардим. Бироқ мазкур Ёшлар Иттифоқи ташкилоти тузилгандан сўнг ёшларда фаоллик кузатила бошлади. Масалан, ёш олимларни қўллаб-қувватлаш бўйича Ёшлар Иттифоқининг дастурларига қизиқишлари пайдо бўлди.\nУлардан, бу ташкилотга аъзо бўлишдан қандай манфаатни кўзламоқдасизлар деган мазмундаги саволимга, келгусида хорижга чиқиб, малака ошириш имкониятлари ва бошқа имтиёзлар борлиги хақида мулоҳазаларини билдиришди. Ваҳоланки, мен икки йилдан бери уларга инглиз тилини яхшилаб ўрганинглар, кўпроқ ўз устингизда ишласанглар хорижга чиқиб малака ошириш имкониятларинг пайдо бўлади деб кўп бора насиҳат қилиб келаман. Яъни, илгари мен ташаббус кўрсатишга даъват қилган бўлсам, Ёшлар Иттифоқи ташкил этилгандан сўнг, фанларга бўлган қизиқиш, интилиш ташаббуси ёшларни ўзида чиқа бошлади. Менинг 2 йил давомидаги шунча қилган насиҳатларим кор қилмай, биргина Ёшлар ташкилотини тузилиши билан боғлиқ янгилик уларнинг фаоллашишига сабаб бўлди…\nУмуман, Фанлар академияси, институтимиз қошида ёш олимларни бирлаштирувчи ёзги мактаб ташкил этилган. Бу ёзги мактаб Тошкент вилоятининг Паркент туманида жойлашган Катта Қуёш Печи жойлашган худудимизда юритилади ва бу ерда хар йили бир неча ўнлаб ёш олимлар, бакалавр, магистрлар иштирокида бир ой давомида асосан “Физика-Қуёш” ИИБда фаолият юритувчи олим мутахасислардан қуёш энергияси сохасидан таълим олишади. Бу тадбирда мамлакатимизнинг барча вилоятларидаги ва Қорақалпоғистон Республикасидаги билим юртлари талабалари иштирок этишади. Асосан физика йўналиши бўйича ёш олимлар билан биргаликдаги фаолиятимиз фақат манашу ёзги мактаб билан чегараланиб қолган эди.\nЯқинда, Фанлар Академиясининг янги президенти Б.С. Юлдашев томонидан институтимиздаги тадбирда физикага қизиққан ёш олимларни ёки мактаб ўқувчиларини рағбатлантириш мақсадида турли олимпиадалар ташкил этиш ташаббус кўтарилди. Унда институтдаги малакали олимларни жалб қилган холда мавзулар танлаш, турли саволларни тайёрлаш ва бу ишларга бевосита институтнинг ўзи ҳомийлик қилиш хақида кўрсатма бердилар.\nUfq.uz: Суҳбатимизни муҳтасар қилиб, якуний хулосаларни қисқача тарзда қуйидагича изоҳлаб ўтсак бўлар. Демак, бизда табиий қуёш билан боғлиқ муаммо йўқ. Табиий потенциал бор.\nҚуёш энергиясидан иссиқлик энергиясини олиш лойиҳаси кўпроқ бизнинг шароитимизга маъқул келади. Бу орқали мавжуд йирик ИЭС ва ГЭСларда ёқилғи учун фойдаланилаётган қазилма бойликлари – табиий газ, кўмир, мазутларни тежалади ва қўшимчасига атроф муҳит ҳавоси қисман ифлосланишининг олди олинади.\nЎзбекистон шароитида ярим ўтказгичли элементлар ишлаб чиқариш инсон саломатлиги учун зиёни катталиги ва ишлаб чиқариш учун жуда катта миқдордаги энергия сарфланганлиги боис, асосий деталларни импорт қилган фойдалироқ. Шу билан бирга,\n– бундан фойдаланиш учун деярли имкониятларимиз бор. Мазкур имкониятлардан унунмли фойдаланиш учун даставвал хуқуқий замин яратилиши керак;\n– хуқуқий замин эса, бу соҳани харакатлантирувчи асосий омил ҳисобланган тадбиркорлар билан бирга истеъмолчиларнинг ҳимояланган манфаатларини ўз ичига олиши керак. Ўз навбатида, барча учун фойдали бўлган тарафлари кўриб чиқилиши керак. Яъни, ишлаб чиқарувчи тадбиркорлар учун кенг эркинлик, истеъмолчиларга эса арзон ва сифатли маҳсулот, сервис хизматларнинг хилма-хиллиги натижасида электр энергиясига бўлган эҳтиёжларининг тўлиқ қондирилиши, Хукумат учун эса аҳолини узлуксиз электр энергияси билан таъминлашга эриши натижасини беради. Бу ерда эса сиз каби мутаҳассис-олимларининг роли, мунтазам равишда соҳани ривожлантириб, такомиллаштириб бориш бўйича изланишлар, тадқиқотлар ўтказиб бориш керак.\nБионэнергетикани ҳам ривожлантириш мумкин. Фақат чорва молларини рационга риоя қилган ҳолда озуқлантириш шартига эътборни қаратиш керак;\nШамол генераторлари бўйича имкониятларимиз чекланган. Мавжуд имкониятлардан ҳам фақат локал миқёсда фойдаланиш мумкин.\nШу орада бир саволга ойдинлик киритиб ўтмоқчи эдим. Айтингчи, фикрингизча бугунги кунда мамлакатимизда соҳа мутаҳассисларимизнинг потенциаллари қандай даражада?\nШ.Нурматов: Бу саволингизга қисқача қуйидагича жавоб берсам, менимча тўғрироқ бўларди.\nЯрим ўтказгичли элементларни ишлатиш, уларни эксплутацион характеристикаларини тахлил қилиш ёки хориждан келтирилаётган бу каби маҳсулотларни Ўзбекистон шароитида ишлатиш имкониятларини баҳолаб берадиган олимларимиз етарли. Яъни, фотоволтаика соҳасида мутахассисларимиз етарли даражадаги салоҳиятга эга. Ўзбекистон шароитида бу йўналишда ишларни тадбиқ қилиш бўйича хеч қандай муаммо бўлмайди.\nШамол энергетикаси бўйича бизда хозирча керакли салоҳиятга эга бўлган мутхассислар етарли эмас.\nҚуёш энергиясини иссиқлик энергиясига айлантириб бериш бўйича, ҳозир пионер ишларини амалга оширмоқдамиз. Паст ҳароратли қуёш қурилмалари ва уларнинг классификацияси характеристикаларини белгилаб бериш ва эксплуатация қиш учун оптимал турларини таклиф қиладиган олимларимиз ва мутахасисларимиз етарли.\nБиоэнергетика соҳасида ҳам етарлича олимларимиз бор.\nУмуман, Ўзбекистонда фундаментал жиҳатдан олимларимизнинг салоҳияти етарли деб ҳисобласа бўлади. Олимлар томонидан масалани таҳлил қилиб, тадбиқ қилиш билан боғлиқ муаммо бўлмайди деб ўйлайман.\nUfq.uz: Биз учун вақт топиб, суҳбат ташкил этишга рози бўлганлигингиз учун яна бир бора ташаккур этамиз. Умид қиламанки, келгусида сиз билан бу борада суҳбатларимиз давом этади.\nМИЛЛАТЛАР ҚАНДАЙ ТАРАҚҚИЙ ЭТАРЛАР?\nЎЗБЕКИСТОНГА ЯПОНЛАР ҚАНДАЙ ҚИЛИБ КЕЛИБ ҚОЛГАН?\nҲасрат тарихи ва таърифига қисқа назар\nМаориз билан ёлғондан сақланиш\nЭТНИК ИХТИЛОФ БУ НИМА? (II -бўлим)\nАсрга татигулик кунлар (Чингиз Айтматовнинг шу номли романига қисқача шарҳ)... 62 | 19.12.2017


"Навбаҳор" расмий ўйинда "Локомотив"ни ютганди, норасмий баҳсда эса...\n27 март, 2021, 19:44\nТеглар:ФК Навбаҳор | ФК Локомотив\nНазорат беллашуви ташкил этилди.\nЎзбекистон миллий терма жамоасининг ўқув-машғулот йиғини муносабати билан Coca Cola Суперлигада бироз танаффус юзага келди.\nФутболчиларнинг ўйин амалиётларини йўқотмаслик мақсадида, бугун Тошкентда “Локомотив” ҳамда “Навбаҳор” жамоалари иштирокида ўртоқлик баҳси ўтказилди.\nМаълумки, чемпионатнинг иккинчи турида ҳам ушбу клублар Тошкентда ўзаро беллашишган ва унда "Навбаҳор"нинг қўли баланд келганди - 1:2. Энди бўлса, жамоалар ўртоқлик учрашувида яна тўқнаш келдилар. Мазкур ўйинда эса 2:2 ҳисоби қайд этилди.\nУшбу учрашувда “Навбаҳор” таркибида қуйидаги футболчилар ҳаракат қилишди: Ўткир Юсупов, Даврон Ҳошимов, Игорь Голбан, Никола Тасич, Фарҳод Мираҳматов, Эҳсони Паншанбе, Қувондиқ Рўзиев, Аббос Ғуломов, Исломбек Исоқжонов, Славиша Стоянович, Шоҳруҳ Маҳмудҳожиев.\nЗахирадан майдонга тушганлар: Раҳимжон Давронов, Забиҳилло Ўринбоев, Сардор Теляков, Илҳом Алибоев, Хушнуд Авилов, Ҳожиакбар Юнусов, Мирзоҳид Мирзамаҳмудов, Шерзод Ғуломжонов, Баҳром Абдураҳимов.\nГолларга “темирйўлчилардан” Ислом Рашидхонов ва Диёр Туропов, наманганликлардан Исломбек Исоқжонов ҳамда Забиҳилло Ўринбоев муаллифлик қилишди.\nТаъкидлаш жоизки, “Локомотив” танаффусга 2:1 ҳисобидаги ғалаба билан чиқиб кетганди.\nИккинчи бўлимда ҳужумкорликни кучайтирган “лочинлар” захирадан майдонга тушган Забиҳилло Ўринбоевнинг голидан сўнг, мувозанатни тиклашга муваффақ бўлишди ва якунда дурангга имзо чекишди.\n"Ғалабани биздан ҳам кўра, кўпроқ вилоят ҳокими хоҳлади" - "Навбаҳор" футболчиси Нўъмон Ҳасановнинг энг катта хатосини айтди\nМағлубият қаттиқ зарба бўлди, ишқибозлар олдида қарздормиз ёхуд Даврон Ҳошимовга бир жиҳат ёқмади...


Трастбанкнинг Наманган филиали янги бинода иш бошлади\nАсосий/Сўнгги янгиликлар/Трастбанкнинг Наманган филиали янги бинода иш бошлади\nНашр қилинган сана: 17.03.2022 16:00\nБугунги кунда "Трастбанк" хусусий акциядорлик банкининг 13 та филиали фаолият олиб бормоқда. Банкнинг 2009 йилда очилган Наманган филиали узоқ йиллар давомида мижозларга банк маҳсулотлари ва хизматларини кўрсатиб келаётганлардан бири саналади.\nЎтган вақт мобайнида мазкур филиал қошида 12 та банк хизматлари маркази ташкил этилди. Маълумки, шиддат билан ўтиб бораётган бугунги кунда аҳолига тезкор ва сифатли хизмат кўрсатишда замонавий технология ва халқаро стандартлардан фойдаланишни даврнинг ўзи талаб этмоқда. Ўз ўрнида, "Трастбанк" хусусий акциядорлик банки Наманган филиали мижозлари учун яна бир қатор қулайликлар яратилди. Энди филиал янги, замонавий бинода мижозларни қабул қила бошлайди.\n2022 йил 17 март куни "Трастбанк" хусусий акциядорлик банки Наманган филиали янги биносининг очилиш маросими бўлиб ўтди. Унда вилоят ҳокими Ш.Абдураззоқов, "Трастбанк" ХАБ Бошқаруви Раиси ўринбосари З.Курганов, молия муассасасининг мижозлари, жамоатчилик вакиллари ҳамда оммавий ахборот воситалари вакиллари иштирок этди. Таъкидланганидек, Наманган шаҳри "Нодира" кўчаси 8-уйда жойлашган филиалнинг янги биносида барча қулайликлар яратилган.\nХусусан, юридик шахсларга алоҳида, жисмоний шахсларга алоҳида хизмат кўрсатиш хоналари яратилган. Бу эса мижозларнинг ортиқча оворагарчилигининг олдини олиш, уларнинг вақти тежалишига ҳам хизмат қилади. Шунингдек, ушбу янги бино вилоятнинг туман ва шаҳарларидан келувчилар учун қулай ҳудуд, яъни шаҳар марказида жойлашган.\nУмуман олганда, филиалнинг янги биноси замонавий банк стандартлари, бугунги кун талабларидан келиб чиққан ҳолда мижозларга барча банк маҳсулотлари ва хизматларини кўрсатади. Электрон навбат, валюта айирбошлаш шохобчалари, туну кун ишлайдиган банкоматлар шулар жумласидандир.\nТеги Namangan Trastbank


Рамазон суҳбатлари (7): Ота-онага яхшилик қилинг\nBy Исмоил Муҳаммад Яъқуб on 04/29/2020 МАҚОЛАЛАР РАМАЗОН СУҲБАТЛАРИ\nОта-онага яхшилик қилинг\nБу суҳбатимизда Аллоҳ ва Расулидан кейин энг катта ҳақ эгалари ота-оналарга яхшилик қилиш тўғрисида сўз юритамиз.\nБиродарим, ота-онангизга яхшилик қилинг. Ота-онанинг ҳаққи Аллоҳ ва Расулининг ҳаққидан кейинги энг буюк ҳақдир.\nҚуръони каримда Исо алайҳиссалом тилидан бундай дейилади:\n«Мен Аллоҳнинг бандасиман, У менга Китоб – Инжил ато этди ва мени пайғамбар қилди. У мени қаерда бўлмайин кўп яхшилик ва баракотлар соҳиби қилди ва модомики тирик эканман, намозни адо этишга ва закотни ўташга амр этди. Шунингдек, У мени онамга яхшилик қилувчи меҳрибон фарзанд қилди, кибрли ва Раббига осий бўлувчи бадбахт кимса қилмади» (Марям, 30-32).\nШунингдек, Яҳё алайҳиссалом ҳақида Қуръонда шундай дейилади: «У ота-онасига меҳрибон эди. Кибрли ва осий эмас эди» (Марям, 14).\nҚуръони каримда ота-онага яхшилик қилишга чорловчи бир қанча оятлар келган.\nҚиёмат куни ҳақ эгалари ҳақларини адо этмаганингиз боис устингиздан шикоят қилиб келишларидан эҳтиёт бўлинг. Онангиз ҳаққини талаб қилиб: «Эй Раббим, бу менинг ҳаққимни адо этмади», деб келади. Отангиз келади, «Эй Раббим, ҳаққимни олиб бер», деб. Шундай экан, ҳозирдан кўзингизни очинг, ота-онангизнинг ҳақларига риоя қилинг.\nАллоҳ таоло айтади: «Аллоҳга ибодат қилинг, Унга ҳеч нарсани шерик қилманг. Ота-онангизга…яхшилик қилинг» (Нисо, 36).\nЯна айтади: «Айтинг: «Келинг, Раббингиз сизларга ҳаром қилган нарсаларни тиловат қилиб берай: У зотга бирон нарсани шерик қилманг, ота-онага яхшилик қилинг» (Анъом, 151).\nШунингдек, ота-онага яхшилик қилишга ундовчи жуда кўп ҳадислар бор.\nПайғамбар саллаллоҳу алайҳи ва салламдан: «Қайси амал Аллоҳга энг суюмли?» деб сўралди. У зот: «Вақтида ўқилган намоз», дедилар. «Кейин қайси?» дейилди. «Кейин ота-онага яхшилик қилиш», дедилар. «Кейин қайси?» дейилди. «Аллоҳ йўлида жиҳод қилиш», дедилар.\nЭътибор беринг, ҳадисда ота-онага яхшилик қилиш Аллоҳ йўлида жиҳод қилишдан олдинга қўйилди.\nБир киши Расулуллоҳ саллаллоҳу алайҳи ва саллам ҳузурларига келиб: «Ё Расулуллоҳ, сиз билан бирга жиҳодга чиқсам деб келдим, Аллоҳдан ажр истайман», деди. У зот: «Ота-онанг ҳаётми?» деб сўрадилар. «Ҳа», деди. «Уларни қай ҳолда қолдириб келдинг?» дедилар. «Ортимдан йиғлаб қолишди», деди. «Улар олдига қайтиб боргин-да, уларни қандай йиғлатган бўлсанг, шундай кулдиргин», дедилар.\nБир ривоятда: «Сен улар (кўнглини олиш, уларни рози қилиш) борасида жиҳод қил», дедилар.\nРасулуллоҳ саллаллоҳу алайҳи ва саллам айтганлар: «Тушимда жаннатда юрган эканман. Ногаҳон Қуръон ўқиётган одам овозини эшитдим. “Ким бу?” деб сўраган эдим, “Ҳориса ибн Нўъмон” дейишди. Яхшиликнинг мукофоти шундай бўлади. У онасига ўта меҳрибон эди».\nОта-онага яхшилик қилиш шундай натижага олиб боради. Ота-онасига меҳрибон фарзанд Аллоҳнинг изни билан бепоён жаннатларга эга бўлади.\nОта-онасига яхшилик қилувчи фарзанднинг дуоси ижобат бўлади. Пайғамбар саллаллоҳу алайҳи ва саллам Увайс Қараний номли бир кишини зикр қилганлар. Унинг онаси бор эди. У онасига беҳад меҳрибон эди. Увайснинг баданида оқлик бор эди. Аллоҳга дуо қилганида оқлиги кетган-у, фақат қорнида бир бармоқ ўрнича жой тузалмай қолган эди. Пайғамбар саллаллоҳу алайҳи ва саллам: «Сизлардан ким у билан кўришса, ундан ҳаққига истиғфор айтишини сўрасин», деган эдилар.\nҲар сафар Ямандан мадад кучлари келса, Умар ибн Хаттоб разияллоҳу анҳу улардан: «Ичларингизда Увайс ибн Омир борми?» деб сўрарди. Бир куни Увайсни топиб, ундан:\n– Сен Увайс ибн Омирмисан? – деб сўради. У:\n– Баданингда оқлик бўлиб, тузалиб кетган ва бир дирҳам ўрнича қолган, шундайми?\n– Онанг бор, тўғрими?\nШунда Умар разияллоҳу анҳу: «Мен Расулуллоҳ саллаллоҳу алайҳи ва салламнинг: «Сизларга Ямандан келган мадад кучлари ичида муродлик, сўнг қаранлик Увайс ибн Омир деган киши келади. Баданида оқлик бўлиб, тузалиб кетган ва фақат бир дирҳам ўрнича қолган бўлади. Онаси бор бўлиб, у онасига жуда меҳрибон. Агар Аллоҳ номига қасам ичса, албатта Аллоҳ унинг тилагини амалга оширади. Агар имкон топсанг, ундан ҳаққингга истиғфор айтишини сўрагин», деганларини эшитган эдим. Сен менинг ҳаққимга истиғфор айтгин», деди. Увайс унинг ҳаққига истиғфор айтди.\nХулафои рошидиндан бўлган, Аллоҳ илҳом берган Умар Форуқдек зот Увайсдан ўз ҳаққига истиғфор айтишини сўради! Бунинг сабаби Увайснинг онасига ўта яхшилик қилувчи бўлгани ва Расулуллоҳ саллаллоҳу алайҳи ва салламнинг шундай қилишга васиятлари борлиги эди. Бу эса ота-онасига яхшилик қилувчи кишининг дуоси ижобат бўлишини кўрсатади.\nҒорга қамалиб қолган кишилар ҳақидаги ҳадиси шарифни эсга олайлик. Расулуллоҳ саллаллоҳу алайҳи ва саллам айтадилар: «Уч киши йўлда кетаётиб ёмғирда қолишди ва тоғдаги бир ғордан паноҳ топишди. Шунда тоғдан бир катта харсанг думалаб тушиб, ғор оғзини тўсиб қўйди. Улар бир-бирларига: «Сизларни бу харсангдан солиҳ амалларингизни восита қилиб Аллоҳга дуо қилишингизгина қутқариши мумкин», дейишди. Улардан бири: «Эй Аллоҳим, менинг кекса ота-онам бор эди. Мен ҳар куни кечқурун аввал ота-онамга сут соғиб ичирар, сўнг бола-чақамга берардим. Бир куни бир юмуш билан ушланиб қолиб, кеч келдим. Уларга сутларини соғиб олиб кирсам ухлаб қолган эканлар. Уларни уйғотишни истамадим. Болаларим оёқларимга ёпишиб йиғлашарди. Ота-онамдан аввал болаларимга сут беришни хоҳламадим. Қўлимда коса билан тонг отгунча эшик ёнида уларнинг уйғонишларини кутдим. Улар уйғонишгач сутларини ичдилар. Эй Аллоҳим, шу ишни фақат Сенинг розилингни истаб қилган бўлсам, биздан бу харсангни очгин», деди. Шунда харсанг (улар сиғмайдиган даражада) бир оз очилди…».\nБуларнинг ҳаммаси нима сабабдан бўлди? Ота-онага яхшилик қилиш сабабидан бўлди. «Уларни уйғотишни истамадим» деган сўзига эътибор беринг. Яъни, ухлаб ётган ота-онасининг оромини бузгиси, безовта қилмаслик учун уларни уйғотгиси келмади.\nБу ҳадисдан талай сабоқлар олиш мумкин. Масалан, сиз бир вазифада ишласангиз, ё бирон тижорат билан шуғуллансангиз ва тижоратингизда зиён кўриб қолсангиз, ота-онангизга бу ҳақда гапириб, кексаларнинг касалига касал қўшманг. Уларга муаммоларингизни кўтариб келманг, устларига ғам юкламанг.\nБир кишининг даласи ёки фермаси бўлса, ҳар куни минг-минглаб фойда кўрса, онасига бу ҳақда айтиб ўтирмайди. Аммо бир кун зиён кўриб қолса, дарҳол онасига келиб «фалонча зиёнга тушдим», дейди. Худди бу нодоннинг зиён кўришига онаси айбдордек, онаси унга ҳасад қиладигандек! Сен онангдан ҳаққингга дуо қилишини сўра, унинг розилигини иста. Унга муаммоларингни айтиб, қайғусини орттирма. Бу иш оқил фарзанднинг иши эмас! Мен бу гапни ҳадисдаги ота-онасига ғамхўр фарзанднинг: «уларни уйғотишни истамадим» деган сўзларидан хулоса чиқариб айтяпман. Чунки уларнинг роҳатини ўйлаб, уйқуларидан уйғотмади. Шу боис тун бўйи эшиклари олдида кутиб турди. Демак, ота-онага яхшилик қилиш дуо ижобат бўлишининг энг катта сабабларидан бири экан.\nМахфий эмаски, онанинг фарзандига қилган дуоси албатта ижобат бўлади. Журайж исмли бир киши Бани Исроил қавмидаги энг катта обидлардан эди. Бир ибодатхонани макон тутиб, шунда ибодат билан машғул эди. Бир куни Бани Исроил Журайжнинг ибодатга қаттиқ берилгани ҳақида гапириб, Журайж ўта обид, кўп ибодат қилади, кўп намоз ўқийди, деб айтишди. Шунда соҳибжамол бир бузуқ аёл гапга аралашиб: «Агар истасангиз, мен уни фитнага солиб, йўлдан оздира оламан», деди. Улар: «Қани, йўлдан оздир-чи», дейишди. Шундан сўнг у ясан-тусан қилиб, ўзига оро бериб Журайжнинг ёнига борди, уни йўлдан оздиришга уринди. Бироқ Журайж унга қиё боқмади. Сўнг аёл шу ибодатхонага келиб турадиган бир чўпон билан бузуқлик қилиб, ундан бола орттирди. Туққанидан сўнг болани Журайждан бўлган, деб даъво қилди. Одамлар Журайжни ибодатхонадан чиқариб дўппосладилар, ибодатхонани эса бузиб ташладилар. Журайж бунинг сабабини сўраганида унга: «Сен манави фоҳиша билан бузуқчилик қилдинг, у сендан бола ҳам орттирди», дейишди. «Қани ўша бола?» сўради Журайж. Болани олиб келишгач, у боладан: «Эй бола! Сенинг отанг ким?» деб сўради. Бола: «Фалончи чўпон», деб жавоб берди. Одамлар Журайжнинг беайблигини билиб, қилмишларидан хижолат бўлиб уни қучоқлаб, ўпа кетдилар…\nЖурайж бошига келган бу имтиҳон – балонинг сабаби нима эди, деб ўйлайсиз? Сабаби шу эди: бир куни Журайж намоз ўқиётган пайтида онаси келиб: «Эй Журайж!» деб чақирди. Шунда у: «Эй Раббим! Бир ёқда онам, бир ёқда намозим?!» деди-да, сўнг намозида давом этди. Онаси яна: «Эй Журайж!» деб чақирди. У яна: «Эй Раббим! Бир ёқда онам, бир ёқда намозим?!» деди-да, намозида давом этди. Онаси учинчи бор: «Эй Журайж!» деб чақирди. У яна: «Эй Раббим! Бир ёқда онам, бир ёқда намозим?!» деди-да, намозида давом этаверди. Шунда онаси хафа бўлиб: «Эй Парвардигор! Уни бузуқ хотинларнинг юзларига боқмасидан олдин вафот эттирмагин» деб дуойибад қилди. Яъни, онасининг юзига боқишни истамагани учун бузуқ хотинлар юзига боқмасдан туриб вафот этмасин, деди.\nКейин шу воқеа содир бўлди; бузуқ хотиннинг туҳматига қолди.\nЛекин Журайж ижтиҳод ила намозни ихтиёр этгани учун Аллоҳ уни Ўзи асради.\nАллоҳ таоло айтади: «Агар ота-онангизнинг бири ёки ҳар иккиси қўл остингизда кексалик ёшига етсалар, уларга қараб «уф» тортманг ва уларнинг (сўзларини) қайтарманг! Уларга (доимо) яхши сўз айтинг!» (Исро, 23).\nАгар ота-она кексайиб қолган бўлсалар, уларга янада кўпроқ ғамхўрлик кўрсатиш лозим бўлади.\nРасулуллоҳ саллаллоҳу алайҳи ва саллам минбарнинг бир поғонасига кўтарилиб «омин» дедилар, саҳобалар ҳам «омин» дейишди. Сўнг бунинг сабабини сўрашганда у зот шундай дедилар: «Жаброил келиб: «Эй Муҳаммад, ким ота-онасини ёки улардан бирини ҳаётлик даврида топган бўлса-ю, (уларни рози қилмасдан) дўзахга кирган бўлса, Аллоҳ уни хор қилсин, «омин» денг» деган эди, «омин» дедим».\nАллоҳ таоло ота-онага, хусусан, кексайган пайтларида яхшилик қилишга буюрди. Сиз уларнинг биридан ёки ҳар икковидан содир бўлган бирор нарсадан аччиқланманг ва оғринманг! Уларга бирор ножўя сўз айтиб қўйманг, ҳатто ножўя сўзларнинг энг қуйи даражаси бўлган «уф!» деган сўзни ҳам айтманг! Уларга нисбатан сиздан ҳеч қандай ножўя иш содир бўлмасин! Балки сиз уларга мудом меҳрибонлик қилинг, доим мулойим ва яхши сўзларни сўзланг!\nУламолар айтганидек, улар ҳузурида хожаси олдида турган итоаткор қулдек бўлинг.\nАгар сиздан хато ўтса ва «уф» деган бўлсангиз, оят давомида бундай дейилган: «Раббингиз дилларингиздаги сирларингизни жуда яхши билувчидир. Агар сизлар яхши бўлсангиз (яъни, ота-оналарингизнинг ҳақларини билиб, уларга меҳрибон бўлсангиз, албатта Аллоҳ билмасдан қилган гуноҳларингизни мағфират қилади). Зеро, у тавба қилувчиларни мағфират этувчи зотдир» (Исро, 25).\nУнутманг, сиз ота-онангиз сабабли ризқланасиз, кекса онангиз сабабли, кекса отангиз туфайли ризқланасиз. Дуоларингизда ота-онангизни унутманг, истиғфорларингизда уларга ҳам насиба ажратинг, Аллоҳ таоло айтганидек: «Парвардигорим, мени (улар) гўдаклик чоғимдан тарбиялаб-ўстирганларидек, сен ҳам уларга раҳм-шафқат қилгин» (Исро, 24), деб ҳақларига дуо қилинг!\nРасулуллоҳ саллаллоҳу алайҳи ва саллам айтганлар:\n«Вафотидан сўнг маййитнинг даражаси бир поғона кўтарилади. Шунда у: «Эй Раббим! Бунинг сабаби нима?» деб сўрайди. «Фарзандинг сенга истиғфор айтди», дейилади».\nСўзимни Пайғамбар саллаллоҳу алайҳи ва салламнинг мана бу сўзлари билан якунлайман: «Киши отасининг вафотидан кейин унинг ёру дўстлари билан борди-келди қилиши отасига қилган энг катта яхшилигидир».\nАгар ота-онангиз тирик чоғларида кимлар билан борди-келди қилган бўлса, етим-есирларга, мискинларга яхшилик қилган бўлса, сиз ҳам қўлингиздан келганича улар билан алоқа қилинг ва ота-онангизнинг қадрдонлари билан борди-келдини йўлга қўйинг.\nАллоҳ барчамизни ота-онасига яхшилик қилувчи тақводорлардан ва Ўзининг яқин бандаларидан қилсин. Омин.\n Бухорий (527) ва Муслим (85) ривояти.\n Абу Довуд (2528), Насоий (4163), Ибн Можа (2782) ва Аҳмад (6909) ривояти. Албоний «Саҳиҳи Абу Довуд»да (2528) саҳиҳ деган.\n Бухорий (3004) ва Муслим (2549) ривояти.\n Ибн Ҳиббон «Саҳиҳ»да (7015), ал-Водиъий «Ас-саҳиҳ ал-муснад»да (1555) ривоят қилган. Шуайб Арноут «Таҳриж саҳиҳ Ибн Ҳиббон»да (7014): «Икки шайх (Бухорий ва Муслим) шартига кўра санади саҳиҳ ҳадис», деган.\n Муслим ривояти, 2542.\n Бухорий (5974) ва Муслим (2743) ривояти.\n Мазкур қиссани Бухорий (3436) ва Муслим (2550) «Саҳиҳ»ларида ривоят қилган.\n Табароний «Ал-авсат»да (8/113) ривоят қилган, Албоний «Саҳиҳ ат-тарғиб»да (2491) келтирган.\n «Саҳиҳ ал-адаб ал-муфрад», 27.\n Муслим ривояти, 2552.\nAvvalgi maqolaҚуръони карим тафсири | 55-дарс | Муддассир сураси, 1-17 оятлар | Шайх Содиқ Самарқандий\nKeyingi maqola Тажвид дарслари | 3-дарс | Идғом | Муҳаммад Умар


Саудия Арабистони бутун дунёга Ҳаж зиёратини адо этишга рухсат берди - Namanganliklar.uz\nСаудия Арабистони сўнгги 3 йил ичида биринчи марта хорижлик зиёратчиларга Ҳаж зиёратини бажаришга рухсат берди. Бу ҳақда “Дунё” ахборот агентлиги хабар берди.\nҚайд этилишича, Саудия Арабистонининг Ҳаж ва умра вазирлиги 1443 (ҳижрий)/2022 йилги ҳаж мавсумини амалга оширувчилар сонини Подшоҳлик ва хорижий мамлакатларга ажратилган квотани назарда тутган ҳолда бир миллион зиёратчи этиб белгилашга қарор қилган.\nБунда саломатликни ҳимоя қилишга қўйилган талабларга қатъий риоя қилинади.\nЖорий йилда коронавирусга қарши эмланган 65 ёшгача бўлган кишиларга ҳаж зиёратига боришга рухсат берилади. Хорижлик зиёратчилар Подшоҳликка келишдан камида 72 соат олдин олинган COVID-19 тестининг манфий натижасини тақдим этиши керак.\n“Ҳаж ва умра вазирлиги зиёратчиларнинг соғлиғи ва хавфсизлигини таъминлаш мақсадида амалларни бажариш жараёнида эҳтиёт чораларини кўриш ва профилактика кўрсатмаларини қатъий бажариш зарурлигини таъкидлаган”, дейилади агентлик хабарида.\nЭслатиб ўтамиз, Подшоҳлик ўтган йил Ҳаж зиёратида қатнашувчилар сонини 60 минг, 2020 йилда эса 1 минг нафарга чеклаганди.\nЎзбекистон нега Россиянинг БМТ кенгашидан чиқарилишига қарши овоз берди?\nХалқаро қидирувдаги ўзбекистонлик Чимкентда ушланди


Маълумки, Рабийъул-аввал ойи бутун мусулмон оламида ўзгача шукуҳ билан қарши олинадиган ойлардан биридир. Мазкур ой муқаддас динимиз миллий қадриятига айланиб улгурган халқимиз томонидан ҳам соғиниб кутиладиган ойлардан биридир, десак хато қилмаган бўламиз. Халқимиз томонидан бу ойга нисбатан “мавлид ойи” деб ном қўйиб олингани ҳам сўзиимизга далил бўлади. Ота-боболаримиз қадимдан бу ойда севикли Пайғамбаримиз соллаллоҳу алайҳи ва салламга бағишлаб Қуръон хатмлари, саловотлар, нашидалар ўқиганлар. Расулуллоҳ (с.а.в.)нинг ўз уматларига қилган меҳрибонликлари, кўрсатган мўжизалари ва саҳобаи киромлар, солиҳ авлиёлар ҳаётларида содир бўлган Ул Зот (с.а.в.)га муҳаббат уйғотувчи қисса ва ривоятлар ўқиб эшиттирилган.\nМана шу анъанага биноан Тошкент ислом институти “Таҳфизул-Қуръон” кафедрасида ҳам Расулуллоҳ (с.а.в.)нинг таваллуд кунлари муносабати билан “Оламларга раҳмат пайғамбар” номли тадбир ўтказилди. Тадбир муносабати билан кафедра ҳудудлари тозаланди, чор атрофга турли безаклар, шарлар билан безак берилди.\nТадбирни “Таҳфизул-Қуръон” кафедраси мудири Жалолиддин домла Ҳамроқулов табрик сўзи ила очиб берди. Кейин Қуръон қироати ила тадбирга кириш қилинди.\nСўнгра ўқув ишлари бўйича проректор Ибодуллоҳ домла Аҳроровга табрик учун сўз берилди. Домла байрам билан барчани қутлаб, тадбирни ташкиллаштирган “Таҳфизул-Қуръон” кафедраси жамоасига институт номидан миннатдорчилик билдириб ўтдилар.\nНавбат тадбирнинг бадиий қисмига етиб келиб, унда “Таҳфизул-Қуръон” кафедраси талабалари томонидан тайёрланган турли хил шеърлар, саловотлар, нашидалар ва саҳна кўриниши намойиш этилди.\nТадбир жуда ҳам гўзал ва кўтаринки тарзда давом этар эди. Сўнгра талабалар томонидан етказилган Қуръон хатмлари ва саловотлар Расулуллоҳ (с.а.в.)га бағишланди.\nТадбир сўнгида “Таҳфизул-Қуръон” кафедраси мудири Жалолиддин домла Ҳамроқулов томонидан барча тадбир қатнашчиларига совғалар улашилди.\nКейин тадбирнинг барча қатнашчилари ифторлик дастурхонига таклиф қилинди. Ифторликдан сўнг барча қатнашчилар мамнун ҳолда тарқалдилар.\nТаҳфизул-Қуръон кафедраси кабинет мудири\n167700cookie-checkОламларга раҳмат пайғамбарno\nОлдингиАбул Муин Насафий – мотуридия мазҳабининг етук намоёндасиКейингиИслам против экстремизма и терроризма


Qalampir.uz - Болаларимиз масжидга боргани учун “Нобель”ни ололмаяптими? Нуримон Аблуҳасан нима демоқчи эди?\nБолаларимиз масжидга боргани учун “Нобель”ни ололмаяптими? Нуримон Аблуҳасан нима демоқчи эди?\n19:30, 14.01.2019 Жамият\nQALAMPIR.UZ Вазирлар Маҳкамаси ҳузуридаги Дин ишлари бўйича қўмита раиси ўринбосари Нуримон Абулҳасан билан интервьюда шу ҳақда суҳбатлашди. Мазкур саволга жавобни қуйидаги видеода кўришингиз мумкин.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмита раиси ўринбосари Нуримон Абулҳасаннинг 2018 йил ёз ойларида “Ўзбекистон” телеканалининг “Муносабат” кўрсатувидаги чиқиши кўплаб танқидларга сабаб бўлган эди.\nУ кўрсатувда шундай деган эди:\n“Мактаб ёшидаги болалар вояга етмадими, албатта, улар ўзининг мактабида бўлиши керак. Мактабда ҳам қани қойиллатиб қўяётган болаларни ким кўряпти. Нима учун “Нобель” мукофотини биз олмаяпмиз, нимага олмаяпмиз? Чунки, бизда ўлда-жўлда ҳаммаси, бир унга юборади, бир бунга. Ёки мода бўлгани учун ҳозир “ҳа, борақолсин масжидга” деяпти. Мода учун масжидга жўнатяпти одамлар болам масжидга кетди деб кўрсатиш учун. Бу нарса жудаям катта дард”.\nНуримон Абулҳасаннинг юқоридаги гаплари анчагача интернетда муҳокама қилинди. Кўплаб танқидий фикрлар билдирилди. Хўш, бу билан у нима демоқчи бўлган. Интернет фойдаланувчилари айтганидек, болалар масжидга бораётгани учун ҳам “Нобель” мукофотини ололмаяптими? QALAMPIR.UZ Вазирлар Маҳкамаси ҳузуридаги Дин ишлари бўйича қўмита раиси ўринбосари Нуримон Абулҳасан билан интервьюда шу ҳақда суҳбатлашди. Мазкур саволга жавобни қуйидаги видеода кўришингиз мумкин.\nАгар телефонингиз ва компьютерингизда VPN ўрнатилган бўлса, ушбу видеоинтервьюни YouTube’даги каналимизда, агар VPN бўлмаса, Mover’да кўришингиз мумкин.\nYouTube’да томоша қилинг\nMover’да томоша қилинг\nИнтервьюнинг тўлиқ талқинини бу ерда кўришингиз мумкин.\n— Биз нима учун Японияга эътибор қаратдик? Ўша суҳбатнинг бирида мен айтдим: Японияда 25 та олим Қуръонни ўрганиб “Нобель” мукофотини олди. Мен “Нобель” мукофоти ҳақида гапирганда Нобелни мақтаб гапирганим йўқ. Дунёвий таълимни назарда тутганим ҳам йўқ. Япониялик уламолар Қуръонни ўрганибди. Нимага биз Термизийларнинг юртида ўтириб ҳалигача бирорта оятни тадқиқ эта олмадик? Бу ерда битта нарса бор. Мантиқсизлик бор. “Нобель” мукофотини гапиряптию лекин ўзи Facebook’да ўтириб Нобелни айблаяпти. Facebook ким томонидан ташкил қилинганини ўзи тушуниб етмайдими? Тўғрими?\nЯна битта нарса. Одамларни кофирга чиқариш осон бўлиб қолди. Қаранг! Ўзи ғийбатчи инсон ким бўлади Исломда: мусулмон одам агар ғийбат қилса, ўзининг акасини гўштини тириклай чайнаб еган билан баробар дейилади. Шунинг учун биз олимлар бу ғийбатларга эътибор бермаймиз. Масалан, мен Худога шукр гуноҳим тўкилди, деб ўтирибман. Чунки одам кўп ғийбат қилинса, ўша ғийбат қилинган одамнинг гуноҳи тўкилади. Исломнинг талаби шу. Мусулмон шундай эътиқод қилиши керак. Лекин бу ҳар хил тармоқларда ўтириб, ғийбатларга берилиб кетиб, кескин гапларни гапираётган одамлар қиёматда нима деб жавоб бераман, аҳли қиблани қандай қилиб кофир дейишим мумкин, деган саволни ўзига берши керак. Ҳатто, Расулуллоҳ с.а.в нинг ҳадиси шарифларида айтилганки, бир инсоннинг 99 та куфрга даъват қилувчи сифатларини кўрсангиз, лекин у 99 тадан ташқари биттаси ҳам уни мўминлигига ишора қиладиган бўлса, у одам кофир эмас дедилар. Бу мени гапим эмас. Шунинг учун бу нарсаларга жуда эҳтиёт бўлиш керак. Эҳтиросларга берилиш керак эмас. Амални кўриш керак. Аллоҳ Таоло Қуръони Каримда айтадики, мўмин мўминга ака-укадан ҳам яқинроқ. Ваҳоланки, ҳозир ака-укалар бир-бирини судга беряпти. Лекин мўмин мўминга шундай туриб бериш керак дейилганки, ажратиб бўлмайдиган даражада булиши керак. Биз эса ўтириб олиб кимларнидир найрангига алданиб қоляпмиз.\nХалқаро ислом академияси ҳузурида “Зиё” медиа маркази ташкил этилади\nЎзбекистон бугунги армиясига қандай эришганди?\nЎзбекистонни иккига бўлишга ҳаракат қиладиган кучлар бор – Нуримон Абулҳасан\n16:09, 15.01.2019 11 990\nЗиёратчилар Умра сафарига жўнаб кетди\n13:37, 29.10.2018 2 655\nНуримон Абулҳасан Дубай орқали Умрага боришни танқид қилди\n19:06, 25.10.2018 8 025\nҚуруқ гап эмас, натижа! Нуримон Абулҳасан Ҳаждан бутун ўзбекистонликлар учун оламшумул янгилик билан қайтяпти\n13:44, 03.09.2018 28 884\nНуримон Абулҳасан Саудия Арабистонидаги “Бухорийлар” билан учрашди\n15:35, 31.08.2018 3 047


Усмон Юсупов уй-музейи реконструкция қилинмоқда — Sof.uz\n24.02.2020 14:51 419 Жамият\nЯнгийўл шаҳрининг марказида шу йилнинг 1 март куни 120 йиллиги кенг нишонланиши кўзда тутилган Усмон Юсуповнинг тарихий уй-музейи реконструкция қилинмоқда. Унинг умумий майдони – 9380 кв.м. бўлиб, иккита бино, яъни мемориал уй ва экспозиция кўргазма залидан иборат.\nУсмон Юсупович Юсупов - Совет давлати ва партияси раҳбари. Ўзбекистон Компартияси Марказий Комитетининг биринчи котиби (1937-1950).\nУсмон Юсупов ташаббуси ва шахсий иштироки билан 1939 йилда 160 минг ўзбеклар қисқа вақт 45 кун ичида, деярли қўл билан, фақат кетмон ва белкурак ёрдамида 18 миллион кубометр тупроқни чиқариб, Фарғона каналини қурди. Унинг узунлиги 345 километр бўлиб, совет иттифоқининг пахта импортига чек қўйилишига замин яратган.\nУшбу уй-музейга Усмон Юсупов оиласи билан 1945 йилда кўчиб келган ва ҳаётининг кўп қисмини шу уйда кечирган. Усмон Юсупов 1966 йил 7 майда, унинг турмуш ўртоғи Юлия Леонидовна Степаненко 1972 йил 28 апрелда вафот этган.\nШундан сўнг 1974 йил 24 июнда Ўзбекистон фанлар академиясининг Ўзбекистон халқлари тарихи музейининг филиалида Усмон Юсупов уй-музейи ташкил этилади. 1975 йил 1 мартда эса музейнинг тантанали очилиш маросими бўлиб ўтади.


Жажжи паҳлавоннинг улкан ютуқлари – "Тасвир" нашриёт уйи\nЖума, 23 Mart 2018\nБаҳорий ранглар жилоси\nНаврўз тантаналарида юртимиз мадҳи\nШамоллашга қарши курашамиз\nЖажжи паҳлавоннинг улкан ютуқлари\nБугун юртимизда барча соҳаларда кўплаб ютуқлар қўлга киритилмоқда. Айниқса, кейинги йилларда спорт соҳасида эришилган ютуқлар фахрланса арзигулик.\nҲамюртимиз Алёр Акромов эндигина саккиз ёшни қарши олган бўлишига қарамай, анчагина мусобақаларда тажриба орттирган ёш спортчи. Унинг шода-шода медаллари анчагина салмоқли ютуқларни қўлга киритганидан дарак беради.\nАлёржон 2015 йил Тошкент вилояти биринчилигида таэквондо бўйича биринчи ўринни, 2015 йил Самарқандда ўтказилган Ўзбекистон кубогида биринчи ўринни, 2016 йил Қаршида бўлиб ўтган Ўзбекистон чемпионатида биринчи ўринни, 2017 йил Тошкент вилояти биринчилигида биринчи ўринни, шу йили Бухорода ўтказилган нуфузли V Халқаро турнирда биринчи ўринни қўлга киритди.\n— Алёржон, нега айнан таэквондони танлагансиз? Аввал бошқа спорт турлари билан ҳам шуғулланганмисиз?\n— Кичкиналигимдан телевизорда шу спортга оид мультфильм, фильмларни кўриб, бу спорт турига қизиқиб қолганман. Кейинчалик мендаги қизиқишни кўриб, дадам шу спорт тўгарагига олиб борди. Мана, ҳозиргача таэквондо билан шуғулланиб келяпман. Аввал бошқа спорт тури билан шуғулланмаганман.\n— Сизни бугунги кунгача эришган ютуқларингизга меҳнати синган устозларингиз кимлар?\n— Таэквондо бўйича илк устозим Фарҳод Собиров бўлиб, у кишидан таэквондонинг кўпгина қирраларини ўргандим. Ўрганганларим асосида турли мусобақаларда қатнашиб, тажрибамни орттирдим. Кейинчалик яна бир кучли мураббий — Иброҳим Асомов қўлига ўтдим. Икки йилдан буён шу устозим таэквондонинг қонун-қоидалари, жанг услубларини ўргатиб келмоқда. Бу устозим ҳафта якунида ҳатто кундаликларимизни ҳам текшириб, дарсда олаётган баҳоларимизни ҳам назорат қилиб борадилар. Мактабда эса Шаҳноза Ғуломова каби устозларимдан сабоқ оламан. Эришган ютуқларим учун уларнинг барчаларига раҳмат айтаман.\n— Биринчи марта қайси мусобақада олтин медални қўлга киритгансиз?\n— Илк олган олтин медалим Тошкент вилоятида ўтказилган мусобақада бўлган. Ўшанда барча рақибларимни енгиб, якунда чемпион бўлганман.\n— Фаолиятингизда энг оғир кечган жангни эслай оласизми?\n— Энг қийин жангим шу йил Бухорода ўтказилган V Халқаро мусобақада бўлди. Унда қозоғистонлик рақибим билан даврага чиқдик ва жанг анча қийин кечди.\n— Спорт билан шуғулланиш мактабдаги дарсларингизга халал бермайдими? Ҳам мактаб, ҳам машғулотни қолдирмасдан ўзлаштириш сизни чарчатмайдими?\n— Йўқ, чунки дадам, ойимлар доим вақтни тўғри тақсимлашимни назорат қилиб, керак бўлганда ёрдам ҳам бериб туришади. Ҳатто дадам давлат ишида ишласа ҳам, мени барча мусобақаларимда қатнашиб, қўллаб-қуватлаб турадилар. Мен учун доим вақт ажратадилар. Бу менга янада куч бағишлайди.\n— Оилангизда сиздан бошқа яна кимлар спорт билан шуғулланишади?\n— Акбар акам спортнинг шахмат тури билан шуғулланади. Акам шахматни яхши ўйнайди.\n— Биламизки, таэквондода бир нечта белбоғтурлари бор. Сиз ҳозир қайси белбоғ соҳиби бўлиб улгурдингиз?\n— Бу спорт турида оқ, сариқ, яшил, кўк, қизил ва қора белбоғ турлари бор бўлиб, спортчилар босқичма-босқич шу рангдаги белбоғларга эга бўладилар. Мен ҳозир кўк белбоғ соҳибиман. Олдинда яна иккита — қизил ва қора белбоғ бор. Мақсадим —таэквондодаги барча белбоғларни қўлга киритиш.\n— Келажакда ким бўлмоқчисиз? Спорт соҳасида фаолият юритиш ниятидамисиз ёки бошқа соҳадами?\n— Орзуларим кўп. Аввало таэквондо бўйича халқаро мусобақаларда чемпион бўлиб, юртимиз байроғини жаҳон ареналарида юқорига кўтаришни ният қилганман. Кейинчалик устозларимдек яхши шогирдларни тайёрлаб, юртимизга ҳисса қўшишни истайман. Яна бир орзуим — архитектор бўлиш. Насиб бўлса, бу соҳада ҳам ютуқларга эришмоқчиман.\n— Олдинда сизни қандай мусобақа кутяпти?\n— Шу йилнинг декабрь ойида Самарқандда Ўзбекистон чемпионати ўтказилади. Ҳозирда шу чемпионатга қатнашиб, олтин медални олишни ният қилиб турибман. Агар чемпионликни қўлга киритсам, келгуси йили ёзда Италияда ўтадиган жаҳон чемпионатига қатнашиш имкониятига эга бўламан. Бу менга жаҳон чемпиони бўлиш учун катта имкониятдир. Шунинг учун бор эътиборимни ана шу икки мусобақада ғолиб бўлишга қаратганман.\n— Биз ҳам сизга бу мусобақаларда ғолиб бўлишингизни тилаб қоламиз. Ўқиш ва ишларингизга ривож!\nЕЧЛ чорак финалига қуръа ташланди...\nЕвропа Лигасининг чорак финалига қуръа ташланди...\nЖаҳонгир Позилжонов: “Танқидчилар билан тортишиб ў...


Божхоначилар Булунғурдаги кафеда наркокурьерни қўлга олди - zarnews.uz\nГиёҳвандлик моддаларининг ноқонуний айланмасига қарши божхоначилар томонидан тизимли равишда кураш олиб борилмоқда.\nЖумладан, Давлат божхона қўмитаси Контрабанда ва божхона қонунчилиги бузилишига қарши курашиш бўлими ходимлари томонидан Самарқанд вилоятида гиёҳвандлик моддаларининг олди-сотдисига қарши тезкор тадбир ўтказилди. Бу ҳақда Давлат божхона қўмитаси ахборот хизмати хабар бермоқда.\nТезкор тадбир давомида Булунғур туманидаги кафелардан бирида фуқаро М.М. шартли харидорга 250,52 грамм марихуна гиёҳвандлик воситасини сотаётган вақтида қўлга олинди.\nШунингдек, ушбу туман ҳудудида ўтказилган тезкор тадбир давомида фуқаро С.Б.нинг яшаш хонадони ҳам белгиланган тартибда кўздан кечирилди.\nНатижада, ушбу шахс ўз хонадонида 3 та шиша банка ва идишларда умумий оғирлиги 276,6 грамм бўлган марихуана гиёҳвандлик моддасини ҳамда ҳовлисида 1 туп каннабис гиёҳвандлик ўсимлигини парваришлаб келаётгани аниқланди.\nТеглар: наркотик божхона


Хитой коронавирусининг тарқалиши қачонгача давом этиши прогноз қилинди – Kar24.uz\n09.03.2020 32 views0\nХитой коронавируси энг камида жорий йилнинг июнь ойига қадар тарқалишда давом этади. Бу ҳақда Хитой соғлиқни сақлаш ишлари бўйича давлат қўмитаси эпидемияга қарши курашиш бўйича махсус комиссия раҳбари Чжун Наншан томонидан эълон қилинди, деб ёзади «РБК».\nМутахассиснинг сўзларига кўра, вирус тарқалишининг олдини олиш учун чегараларда санитар назоратни кучайтириш ҳамда эпидемия тарқалган хорижий мамлакатлардан кириб келаётганлар учун қатъий карантин сиёсатини белгилаш зарур.\nАввалроқ Ухандаги 14 та вақтинчалик госпиталнинг 11 таси аксарият беморлар тузалиб, уйига жавоб берилгани учун ёпилгани ҳақида хабар берилган эди.\nХитойда эпидемия бошлаганидан буён коронавирусга чалинганларнинг умумий сони 80 735 кишига етган. Жами 58,6 минг бемор тузалгани айтилмоқда. Дунё бўйлаб коронавирус инфекцияси кириб борган мамлакатлар сони 100 дан ошиб кетди.


16:46 / 11.05.2017 2287 pdf Ўқиш режими + -\n2- 7. Аллоҳ уларнинг қалбларига ва қулоқларига муҳр босган ва кўзларида парда бор. Ва уларга улкан азоб бордир.\nКофирларнинг ўз қилғиликларига яраша, нобакорликлари жазосига Аллоҳ уларнинг қалбларини муҳрлади, ҳидоят таъсир қилмайдиган бўлди. Қулоқларига муҳр босди, ҳидоятни эшитмайдиган бўлдилар. Кўзларига парда туширди, ҳидоят йўлини кўрмайдиган бўлдилар. Энди, қиёматда уларга улкан азоб бўлади.\nИбн Аби Ҳотим Ибн Амрдан ривоят қилишича, саҳобалар Пайғамбар алайҳиссаломга:\n– Эй Аллоҳнинг Расули, биз Қуръонни ўқиб, бир нарсани орзу қиламиз, яна Қуръонни ўқиб, ноумид бўлгандек бўламиз, – дедилар. Набий алайҳиссалом:\n– Сизларга жаннат аҳли ва дўзах аҳлининг хабарини берайми? – дедилар. Саҳобалар:\n– Ҳа, – дейишди. Шунда у зоти бобаракот «Алиф лам мим…»дан «...муфлиҳуун»гача ўқидилар-да:\n– Булар аҳли жаннатлар, – дедилар. Саҳобалар:\n– Биз улардан бўламиз, деган умиддамиз, – дейишди. Сўнгра Пайғамбар алайҳиссалом «Инналлазийна кафаруу...» дан то «азабун азийм»гача ўқидилар ва:\n– Мана булар аҳли дўзахлар, – дедилар. Саҳобалар:\n– Бизлармас-а? – дейишган эди, Набий алайҳиссалом:\n– Ҳа! – дедилар».\nБу оятларда аввал мўминларнинг, кейин кофирларнинг васфи келди. Келаси оятларда эса учинчи тоифа бўлмиш мунофиқларнинг васфи бошланади. Мунофиқларнинг хатари улкан, чунки уларнинг ҳақиқий башаралари кўпчиликка аён эмас. Шунинг учун Аллоҳ гапни узоқдан бошлаб, уларнинг бир неча сифатларини таърифлайди.\n16:35 / 11.05.2017 2889\n16:52 / 11.05.2017 3679\n1781 09:45 / 04.09.2017\n5397 15:11 / 10.06.2017\n1817 09:05 / 03.03.2018\n2206 08:40 / 08.11.2017


Туркияда портлаш туфайли 1 киши ҳалок бўлиб, 47 киши жароҳатланди\nТуркия жануби-ғарбидаги Диёрбакир вилоятининг Хани туманида рўй берган портлаш туфайли бир нафар ҳарбий хизматчи ҳалок бўлган ва 47 киши жароҳатланган. Бу ҳақда Туркия бош штаби маълумотида келтирилган.\nХабар қилинишича, Курдистон ишчилар партияси жандармерия бошқармаси биносида теракт уюштирган.\n"11 апрель куни кечаси, маҳаллий вақт билан соат 23:10да (Тошкент вақти билан соат 01:10) Диёрбакирдаги Хани тумани жандармерия биноси олдида автомобиль портлаган. Натижада бир ҳарбий ҳалок бўлиб, 39 ҳарбий жароҳат олган. Шунингдек, ҳарбийларнинг оила аъзолари бўлган 6 киши ва 2 нафар тинч аҳоли вакили жароҳатланган", дейилади бош штаб хабарида.\nТуркияда 2015 йилнинг июлида ҳукумат ва КИП (Курдистон ишчилар партияси) ўртасидаги зиддиятлар янгиланганидан кейин давом этиб келаётган терактлар ва тўқнашувлар натижасида шу вақтгача 370 нафардан ортиқ полициячилар ва ҳарбийлар ҳалок бўлган.\nТуркия президенти Ражаб Тойиб Эрдўған бу вақт ичида ташкилотнинг 5 мингдан ортиқ вакили йўқ қилингани ҳақида маълумот берганди.\nКурд Халқ демократик партияси раиси эса бу низолар давомида ҳалок бўлганларнинг аксар қисми тинч аҳоли вакиллари бўлганини иддао қилган.


Павел Пуришкин Индонезиянинг ПСМ Макассар клуби билан шартнома имзолади\n10 Август 2017 18:31 588\nЎзбекистонлик футболчи Павел Пуришкин Индонезиянинг олий лигаси – Лига 1'да тўп сураётган "ПСМ Макассар" клуби билан шартнома имзолади. Бу ҳақда Индонезиянинг BolaSport нашри хабар қилади.\nЖанубий Сулавеси вилоятининг жамоаси ҳисобланган "ПСМ Макассар"ни франциялик мураббий Роберт Альбертс бошқаради.\n“Пахтакор” клуби тарбияланувчиси ҳисобланган 28 ёшли Павел Пуришкин 2011 йилдан бери Қозоғистон футбол клубларида тўп суриб келарди. Унинг Қозоғистондаги сўнгги тўп сурган жамоаси биринчи лига вакили – “Каспий” клуби бўлди.\nПуришкин 2016 йилда Малайзиянинг иккинчи дивизиони вакили, "UiTM F.C." таркибида тўп суриб, 17 ўйинда 14 тўп киритишга муваффақ бўлганди. Индонезиялик футбол мутасаддилари унинг айнан шу қўшни чемпионатдаги иштирокини эслаб қолишганга ўхшайди.\n"Барселона" Иско билан шартнома изолайди (+видео)\n2017-02-05 13:28:30 840\nХитой клуби Рунига ҳафтасига миллион фунт таклиф этди\n2017-01-23 17:06:41 1095\n2017-03-06 14:46:04 1020\nМахфий хизмат раҳбари Анқарага не юмуш билан борди?\n2017-02-23 19:59:48 1631


Жаннатга элтувчи амаллар (1) – Ислом Нури\n— ″Бугун қайси бирингиз камбағал-бечорани таомлантирди?″ — дедилар. Абу Бакр розияллоҳу анҳу: ″Мен″,— деди.\n— ″Бугун қайси бирингиз касал кўргани борди?″ — дедилар. Абу Бакр розияллоҳу анҳу: ″Мен″ — деди. Шунда, Расулуллоҳ соллаллоҳу алайҳи ва саллам: ″Кимда мана шу амаллар жамланса, албатта у жаннатга киради″ — дедилар» (Имом Муслим ривояти).\nБу ҳадис ўзида гўзал хислатларни жамлаган улуғ ҳадисдир. Ҳадиси шарифда баён қилинган мазкур гўзал хислатларга эга бўлган шахс (Аллоҳнинг марҳамати билан) албатта жаннатга киради. Жаннатга элтувчи бу гўзал хислат (амал)лар Аллоҳ таоло осон қилган кишиларга осондир. Инсон нафсини жиловласа бас, нафснинг зиддига бундай амал қилишнинг натижаси жаннатдир. Жаннат эса Аллоҳ таолонинг матоси. “Огоҳ бўлинг! Аллоҳнинг матоси қимматбаҳодир! Огоҳ бўлингки, Аллоҳнинг матоси жаннатдир!”\nШундай экан, эй азиз биродарлар, Раҳмон таолонинг қимматбаҳо матоси жаннатни харид қилиш учун саъй-ҳаракат қилайлик!\nДўстлар! Нафл рўза, жанозага қатнашиш, бечора-камбағални таомлантириш ва касал кўриш каби солиҳ амаллар буюк фазл соҳиби бўлмиш Аллоҳ таолонинг биз мўмин бандаларига бўлган фазли карамидандир. Юқоридаги ҳадиси шарифда айтиб ўтилганидек, қайси бир мусулмон шахс ушбу улуғ амалларни бир кун ичида амалга оширса, у шубҳасиз жаннатга киради.\nМуҳтарам ўқувчи! Иншааллоҳ биз ушбу суҳбатимизда, мана шу тўрт хислат; рўза, жаноза, камбағал-бечорани таомлантириш ва касал кўриш ҳақида алоҳида-алоҳида тўхталиб, уларнинг фазилати ҳақида сўз юритмоқчимиз.\n«Аллоҳ азза ва жалла айтди: ″Одам фарзандининг барча амали музоаф этилади (яъни, савоби зиёда этилиб, кўпайтирилади) – қилинган биттагина солиҳ амал ўн баробардан етти юз баробаргача музоаф этилади. Магар рўза (ундай эмас). У Мен учундир, унинг мукофотини Ўзим бераман, (чунки, бандам) Мен учун шаҳватини, таомини тарк этади. Рўзадорга икки шодлик бор: бир шодлик ифтор пайтида, яна бири Парвардигорига учраган пайтда. Унинг оғзидаги (рўза сабабли пайдо бўладиган) ҳид Аллоҳ таоло наздида мушк-анбар ҳидидан кўра хушбўйроқдир» (Бухорий ва Муслим ривояти).\nАбдуллоҳ ибн Амр ибн Ос розияллоҳу анҳумодан ривоят қилинган ҳадисда Расуллоҳ соллаллоҳу алайҳи ва саллам айтадилар:\n«Рўза ва Куръон қиёмат куни бандани шафоат қилади. Рўза айтади: ″Эй Роббим! Мен бу бандангни кундузлари таоми ва шаҳватидан ман қилдим. Энди мени унга шафоатчи қилгин!″. Қуръон айтади: ″Мен уни тунлари уйқудан қўйдим (яъни, тунлар мени тиловат қилиб уйқудан қолган) менинг унга қилган шафоатимни қабул қилгин!″ Расулуллоҳ соллаллоҳу алайҳи ва саллам айтадилар: ″Иккисига ҳам шафоатга рухсат берилади» (Имом Аҳмад ривояти).\nАбу Саид ал-Худрийдан ривоят қилинган ҳадисда Расулуллоҳ соллаллоҳу алайҳи ва саллам айтадилар:\n«Қайси бир банда Аллоҳ йўлида (яъни, холис Аллоҳ таоло учун) бир кун рўза тутса, Аллоҳ таоло шубҳасиз, мана шу кун баробарига унинг юзини дўзахдан етмиш йиллик масофа йироқлаштиради» (Муттафақун алайҳ).\nСаҳл ибн Саъд розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам дедилар:\n«Жаннатда бир эшик бор, у ″Раййон″ деб аталади. Қиёмат куни ана шу эшикдан фақатгина рўзадорлар киришади, улардан бошқа биров бу эшикдан кирмайди. “Рўзадорлар қаерда” деб нидо қилинади, улар ўринларидан турадилар, улардан бошқа биров бу эшикдан кирмайди. Улар киришгач бу эшик ёпилади ундан бошқа биров кирмайди» (Муттафақун алайҳ).\nҚаранг дўстим! Аллоҳ таоло ушбу солиҳ амал бўлмиш рўзанинг ажру-савобини Ўзим бераман деб ваъда қилди. Ушбу ибодат нақадар буюк ибодат эканлиги ва унга бериладиган ажру-савобнинг нақадар улканлиги ҳақида сира сўраманг! Бу Аллоҳ таолонинг мўмин бандаларига ато этган буюк фазли-карамидир!\nРўзанинг фазилатлари жуда кўп. Жумладан:\n1 – Рўза дўзахдан қалқон;\n2 – Рўза шаҳватни жиловловчи омил;\n3 – Рўза жаннатга элтувчи йўл;\n4 – Рўза рўзадорни қиёмат куни шафоат қилади;\n5 – Рўза гуноҳларнинг мағфират этилишига сабаб ва уларга каффорат ҳамдир;\n6 – Рўза банданинг икки дунёда бахт-саодат топмоғига сабаб бўладиган омиллардандир;\n7 – Рўзадор оғзида пайдо бўладиган ҳид Аллоҳ таоло наздида мушки-анбардан ҳам кўра хушбўйроқ;\n8 – Рўзадорлар то ифтор қилгунларига қадар фаришталар уларнинг гуноҳларига мағфират тилаб, дуо қилиб турадилар.\nИккинчиси: жанозага эргашишнинг фазилати\nИбтидо интиҳо билан, учрашув айрилиқ билан тугамоғи ва тирик жонзотнинг бир кун келиб вафот топмоғи содир бўлиши муқаррар ва инкор этиб бўлмас ҳақиқатдир. Аллоҳ таоло айтади: «Ҳар бир жон ўлимни тотгувчидир» (Оли Имрон, 185). Ўлим барча тирик жонзотнинг ниҳоясидир. Инсон ўлимдан кейин бу дунёда қилган амаллари қошига, ҳақиқий манзилига равона бўлади. Шундай экан, ″Доно ўзини ўзи тергаган, ўлимдан кейинги ҳолат учун амал қилган кишидир″. Ушбу ҳикмат Расулуллоҳ соллаллоҳу алайҳи ва салламнинг муборак сўзларидир.\nАллоҳ таоло айтади: «Бас, ким (ҳаётида) зарра мисқолича яхшилик қилса, (қиёмат куни) ўшани кўрур. Ким зарра мисқолича ёмонлик қилса, уни ҳам кўрур!» (Залзала, 7-8 оятлар).\nМусулмон кишининг ҳуқуқларидан бири вафот топганидан кейин унинг жанозасида ҳозир бўлишдир (яъни, бу тирикларнинг вазифасидир).\nАбу Ҳурайра розияллоҳу анҳу ривоят қилган ҳадисда Расулуллоҳ соллаллоҳу алайҳи ва саллам айтадилар:\n«Мусулмоннинг бошқа мусулмон биродари устидаги ҳаққи олтитадир:\n1 – Унга учрашганингда салом бер!\n2 – Сени (зиёфат учун) чақирса, унга ижобат эт!\n3 – Сендан насиҳат сўраса, унга насиҳат қил! (яъни унга холис маслаҳат бер!)\n4 – Акса уриб, «алҳамдулиллоҳ» деса, сен унга (жавобан) «ярҳамукаллоҳ» де!\n5 – Агар тоби қочиб касал бўлса, уни кўришга боргин!\n6 – Агар вафот топса, унинг жанозасига эргаш! (яъни, унинг жанозасида иштирок эт!) (Муслим ривояти).\nАбу Ҳурайра розияллоҳу анҳудан ривоят қилинган яна бир ҳадисда Расулуллоҳ соллаллоҳу алайҳи ва саллам айтадилар:\n«Ким иймон билан, савоб умидида мусулмоннинг жанозасига унга намоз ўқилиб, дафн қилингунга қадар қатнашса, икки қийрот савоб билан қайтади. Ҳар бир қийротнинг миқдори Уҳуд тоғичадир. Жаноза намозини ўқиб, дафндан аввал қайтса, унинг савоби бир қийротга тенгдир» (Бухорий ривояти).\nҲурматли ўқувчи! Мана, ўзингиз гувоҳ бўлганингиздек, Аллоҳ таоло мусулмоннинг ҳаққини шу даражада эътиборга олдики, ҳатто унинг вафотидан кейин ҳам қолган мусулмонлар устларида ҳаққи бор эканини баён қилди. Уларни ана шу ҳақни адо этишларига тарғиб этиб, уни бажаришга саъй-ҳаракат қилган мусулмонга улкан савоблар ваъда қилди.


“Ўзбекистон темир йўллари” АЖга 5 та замонавий электровоз келтирилади\n19 Авг 2019 1476\n“Ўзбекистон темир йўллари” АЖнинг локомотив парки жорий йил охирига қадар 3 та, 2020 йилнинг биринчи чорагида яна 2 та 3ЭС5К электровозлари билан тўлдирилади, деб хабар беради жамият матбуот хизмати.\n“Ўзбекистон темир йўллари” АЖга инвеститсиявий лойиҳалар дастурига кўра, жорий йил бошида Россия давлатидан 2 дона 3ЭС5К русумли янги электровозлар келтирилган эди. Иш фаолияти давомида мазкур электровоз мутахассислар томонидан муваффақиятли синовдан ўтказилди. Шу боис асосан юк тортиш учун мўлжалланган локомотивдан яна 5 та олиб келиш бўйича шартнома имзоланган.\nМаълумот учун: Замонавий юк электровози 1520 мм темир йўлларда юриш учун мўлжалланган бўлиб, 3 та секциядан иборат. Ҳар бир секцияда 4 та ғилдирак жуфтлиги ўрнатилган. Электровознинг тортиш кучи соатига 9840 кВт ташкил этган бўлса, Хитойдан келтирилган 1 та секцияли “Ўзбекистон” электровозининг тортиш кучи соатига 6000 кВт эди. Кўриниб турибдики, мазкур локомотив бошқаларга нисбатан жуда катта кучга эга. Шунингдек, бир соатлик минимал юриш тезлиги 49,9 км/с ни ташкил этади. Энг юқори юриш тезлиги 110 км/с. Электровоз қишнинг изғирин совуғида ҳам, ёзнинг жазирамасида ҳам юришга мўлжалланган. Локомотив кабинаси тўлиқ компьютерлаштирилган бўлиб, машинист учун барча қулайликлар яратилган.


Бош саҳифа Жаҳон насри онлайн антологияси Ғассон Канафаний (1936-1972; Фаластин)\nРубрика: Ғассон Канафаний (1936-1972; Фаластин)\nТаниқли фаластин ёзувчиси, драматурги, адабий танқидчи ҳамда жамоат арбоби Ғассон Канафаний (غسان كنفاني) 1936 йили Акка шаҳрида туғилиб, 1972 йили, 36 ёшида Байрутда террорчилар томонидан ўлдирилган. Араб танқидчилари Ғ. Канафанийни ҳозирги замон адабиётининг классикларидан бири деб ҳисоблайди. У Фаластин Озодлик ҳаракатига муносиб ҳисса қўшган, газеталар билан ҳамкорлик қилган, «Ал-Хадаф» журналида бош муҳаррир бўлиб ишлаган.\nЎлимидан кейин унга халқаро «Нилуфар» мукофоти берилган. Умумжаҳон журналистлар федерациясининг дипломанти. Ҳасан Канафаний тўртта ҳикоялар тўплами, тўртта қисса, адабиётшуносликка оид иккита монография ва учта тугалланмаган асар муаллифи. «Сизга нима қилди?» деган қиссаси асосида Сурияда (1966) бадиий фильм ишланган.\nИсроил солдатлари бизни Рамле-Қундуз йўлининг икки тарафи бўйлаб сафга тизиб, «Қўллар кўтарилсин!» дея буюрдилар. Кун ниҳоятда иссиқ, гўё қуёш осмондан кўзга кўринмас олов сели ёғдириб, бутун ер юзидаги мавжудотнинг кулини кўкка совуришга чоғлангандек эди. Онам гавдаси билан мени офтобнинг жазирама давоми…


Жиззахда йўқолган 4 яшар қизчанинг ўлиги қўшни уйнинг ертўласидан топилди\nҚизчанинг ўлиги ўзи яшаган уй ёнидаги кўп қаватли уйнинг ертўласидан топилган.\nЖиззах вилояти Пахтакор тумани Самарқанд қишлоғида 30 апрель куни йўқолган 4 яшар қизча кеча қўшни уйнинг ертўласидан ўлик ҳолда топилди. Ҳуқуқ-тартибот идораларидаги манбага кўра, қизчанинг ўлимида гумонланиб, ҳибсга олинган 30 яшар қўшни йигитга нисбатан жиноий иш очилган.\nВоқеа Самарқанд қишлоғининг Ўзбекистон кўчасида содир бўлган.\nОлти кунлик қидирувдан сўнг ўлик ҳолда топилган 4 яшар қизалоқ 5 май куни соат 16 ларда дафн қилинди.\nЖиззах вилояти ҳуқуқ-тартибот идораларидаги Озодлик манбасига кўра, қизча душанба куни кўп қаватли уйнинг ертўласидан топилган.\n“Қизча кеча обеддан кейинги 3,5 - 4 ларда ерга қўйилди. Уни Пахтакор туман ИИБси 6 кун давомида қидириб, қўшни домнинг подвалидан топди. Қизча яшаган уй ҳам кўп қаватли дом. У 30 апрель куни оқшом пайти йўқолган эди. Кеча эрталаб топилди”, деди манбамиз.\nҲуқуқ-тартибот идорасидаги бу манбага кўра, қизчанинг ўлимида гумонланиб, унинг қўшниси - 30 ёшли йигит ҳибсга олинган. Манба бошқа тафсилотларни очиқламади.\n(4 яшар қизалоқ ва унинг қўшниси 30 яшар йигитнинг исм-шарифи Озодликка маълум. Лекин ҳуқуқий ва ахлоқий жиҳатдан уларнинг исм- шарифини ошкор қилмаяпмиз).\nВоқеадан хабардор Пахтакордаги манбамизнинг айтишича, ҳибсга олинган қўшни йигитга нисбатан жиноий иш очилиб, Пахтакор туман прокуратураси тергов-суриштирув ишларини олиб бораяпти.\n“Қизчанинг қўшниси 30 ёшдаги йигит уни ўлдириб, ўзи яшайдиган уйнинг подвалига яшириб қўйган экан. Ҳозир бу йигит қизчани ўлдиришдан аввал уни зўрлаганликда ҳам гумонланмоқда. Қизча кеча топилганидан сўнг экспертиза қилинди. Лекин ҳали экспертиза хулосалари чиқмаган. Йигит маст ҳолда шу жиноятга қўл ургани гумон қилинмоқда”, деди Пахтакордаги манбамиз.\nУнинг айтишича, ҳибсга олинган 30 ёшли йигит уйланмаган бўлиб, онаси ва 83 ёшдаги бувиси билан яшайди.\n“Бу йигитнинг оиласи қизчанинг оиласи билан борди-келди қилиб келган. Йигит шу қишлоқда туғилиб, шу ерда вояга етган. Қишлоқдагиларининг айтишича, шу пайтгача у ҳақида бирор ёмон гап-сўз бўлмаган. Балки ҳаммасига ичкилик сабаб бўлгандир... Ҳозир аниқлашаяпти”, деди воқеадан хабардор Пахтакор туманидаги Озодлик манбаси.\nАйни пайтда Тошкент милицияси уч йигитдан иборат педофиллар гуруҳини 2012 йилнинг кузидан буён қидирмоқда. Педофиллар пойтахтда ёш болаларни ўғирлаб, зўрлагани ва айрим ҳолатларда ўлдиргани айтилаяпти.\n2012 йилнинг охирида Сирдарё вилоят жиноят ишлари бўйича суди 8 ёшли қизнинг номусига тегиб, кейин уни бўғиб ўлдирган жиноятчини 25 йилга озодликдан маҳрум қилди.


Африка қитъасининг энг яхши футболчиси бўлиш учун номзодларга овоз бериш бошланди\n12:44 / 13.11.2016\nВВС талқинига кўра Африка қитъасининг 2016 йилдаги энг яхши футболчиси совринига номзодлар эълон қилинди.\nРўйхатда 5 нафар футболчи номи келтирилган: хавбек Яя Туре («Манчестер Сити», Кот-д’Ивуар), вингер Садьо Мане («Ливерпуль», Сенегал), хабвек Андре Айю («Вест Ҳэм», Гана), ҳужумчи Пьер-Эмерик Обамеянг («Боруссия» Д, Габон) ҳамда яримҳимоячи Риёз Маҳрез («Лестер», Жазоир).\nҚайд этиш керакки, номзодлардан бири бўлмиш Яя Туре жорий мавсумда бирорта ўйинда майдонга тушмаган.\nУ ўтган мавсумда терма жамоаси билан Африка қитъаси чемпиони бўлишига қарамасдан соврин ўзига эмас, терма жамоа билан ҳеч қандай натижага эришмаган Пьер-Эмерик Обамеянгга берилганига қаттиқ норозилик билдирганди.\nҒолиб BBC сайтидаги сўровнома орқали аниқланади, овоз бериш 28 ноябргача давом этади. Овоз бериш якунлари 12 декабрь куни эълон қилинади.\nЯя Туре Африка қитъаси\nЯя Туре маст ҳолатда автомобил бошқаришда айбланмоқда\nЯя Туренинг қайтиши «Манчестер Сити»га ғалаба келтирди, «Ливерпуль» очко йўқотди\nЯя Туре терма жамоадаги фаолиятини якунлади\nАгент Гвардиоланинг Яя Туре бўйича қарори туфайли «Манчестер Сити»га нима таҳдид қилаётганини айтди


Қибрайдаги 21 та маҳалла Тошкент шаҳри таркибига ўтказилади – Газета.uz\nҚибрайдаги 21 та маҳалла Тошкент шаҳри таркибига ўтказилади\nТошкент шаҳри ҳудудини Тошкент вилояти Қибрай туманидаги 21 та маҳаллани пойтахтнинг Яшнобод ва Мирзо Улуғбек туманлари таркибига ўтказиш орқали кенгайтириш режалаштирилмоқда.\nLotinchada 22 май 2021, 15:35 Жамият\nТошкент вилояти Қибрай туманининг 4402 гектар майдонда жойлашган 21 та маҳалласи Тошкент шаҳри таркибига ўтказилади. Бу ҳақда «Газета.uz»га халқ депутатлари туман кенгаши маълум қилди.\n20 май куни депутатлар шаҳарнинг иккита тумани таркибига ўтувчи маҳаллалар рўйхатини тасдиқлаган. Лойиҳа халқ депутатлари Тошкент вилояти кенгашига кўриб чиқиш учун юборилган.\nЯшнобод тумани Қибрайдаги «Жарбоши», «Ташисти», «Ибрат», «Миришкор», «Арғин», «Баҳор», «Чинор» ва «Товкентепа» маҳаллаларини (умумий майдони — 2107,4 гектар) ўз таркибига қўшиб олиши мумкин. Мирзо Улуғбек туманига эса «Геофизика», «Алишеробод», «Чингелди», «Дўстлик», «Тараққиёт», «Баркамол», «Боғишамол», «Ватанпарвар», «Амир Темур», «Мевазор», «Гулбоғ», «Гулзор-1» ва «Пастки-юз» маҳаллаларини (умумий майдони — 2294,6 гектар) ўтказиб бериш таклиф қилинган.\nШу билан бирга, Қибрай тумани округидан сайланган халқ депутатлари Қибрай туман кенгашининг депутатлари тегишлича Яшнобод ва Мирзо Улуғбек туман кенгашлари таркибига ўтади.\nҚибрай туманида истиқомат қилувчи фуқаролардан бирининг «Газета.uz»га маълум қилишича, 2020 йилнинг сентябрь ойидан буён коммунал хизматлар учун тўловлар пойтахт туманларига ўтказилган.\nҚибрайнинг бир қисми пойтахт таркибига ўтказилиши май ойи бошида Шавкат Мирзиёев «Янги Ўзбекистон» боғи барпо этилаётган ҳудудга илк дарахтларни экиш вақтида маълум қилган эди.\n«Парламент тасдиқласа, бу [ер] Тошкентга ўтади. Барибир, Тошкент шаҳри катта бўлиши керак. Аҳолимизнинг уй-жойга, ижтимоий соҳаларга талаби юқори бўлаяпти», — деган эди президент. Ўшанда давлат раҳбари пойтахтдаги қурилиш ишларини ҳам Тошкент ташқарисига чиқариш кераклигини қўшимча қилганди.\n«Газета.uz» эслатиб ўтади, парк, «Истиқлол» мажмуаси ва бошқа объектлар қурилиши муносабати билан давлат эҳтиёжлари учун фермер хўжалик ерлари олиб қўйилмоқда. Хусусан, шу кунларда Қибрайда бульдозер ёрдамида 8 га майдонда ҳосили пишиб турган қулупнай даласи бузиб ташланди. Ер эгаларига компенсациянинг бир қисми тўлаб берилган.\n#21 та маҳалла